**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Ιανουαρίου 2024, ημέρα Τετάρτη και ώρα 10.20΄, στην Αίθουσα **Γερουσίας** του Μεγάρου της Βουλής**,** συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης»(4η συνεδρίαση - β΄ ανάγνωση).

Στη συνεδρίαση παρέστησαν οι Υφυπουργοί Παιδείας και Θρησκευμάτων και Αθλητισμού, κυρία Ζωή (Ζέττα) Μακρή, κυρία Ιωάννα Λυτρίβη, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Κακλαμάνης Νικήτας, Καλλιάνος Ιωάννης, Καπετάνος Χρήστος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Κυριαζίδης Δημήτριος, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Στολτίδης Λεωνίδας, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Μανούσος Γεώργιος, Αναγνωστοπούλου Αθανασία (Σία), Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Καλημέρα, κυρίες και κύριοι συνάδελφοι.

Αρχίζει η τέταρτη συνεδρίαση της Επιτροπής μας. Το θέμα ημερήσιας διάταξης είναι: «Συνέχιση της επεξεργασίας και εξέταση του σχεδίου νόμου του υπουργείου παιδείας και θρησκευμάτων αθλητισμού ενίσχυση του εθνικού συστήματος επαγγελματικής εκπαίδευσης και κατάρτισης». Είναι η δεύτερη ανάγνωση του νομοσχεδίου.

Μια παράκληση: ο κ. Κυριαζίδης θέλει να προηγηθεί –αν εγκρίνει το σώμα – από τους Εισηγητές και Ειδικούς Αγορητές, γιατί έχει μία ανελαστική υποχρέωση.

**ΠΟΛΛΟΙ ΒΟΥΛΕΥΤΕΣ:** Εγκρίνεται.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Κύριε Κυριαζίδη, έχετε το λόγο για 3 λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ για τη διευκόλυνση. Αγαπητέ Πρόεδρε, κυρίες Υπουργοί, κυρίες και κύριοι συνάδελφοι, ύστερα από μια συζήτηση με τους εκπαιδευτικούς της Δράμας, αναφορικά με τα ΕΠΑ.Λ. αλλά και με τα ΙΕΚ που λειτουργούν, μου έδωσαν κάποια ζητήματα, τα οποία οφείλω να σας μεταφέρω, κυρίες Υπουργοί.

Το νέο νομοσχέδιο αποτελεί ένα σημαντικό βήμα για την αναβάθμιση της επαγγελματικής εκπαίδευσης στην Ελλάδα. Τα μέτρα, που προβλέπονται, θα συμβάλουν στην καλύτερη οργάνωση και λειτουργία των ΕΠΑ.Λ., στην παροχή ποιοτικής επαγγελματικής εκπαίδευσης στους μαθητές και στην καλύτερη προετοιμασία για την αγορά εργασίας. Το σχολείο των μαθητών μας πρέπει να είναι ένα. Ο κηδεμόνας έγραφε το παιδί του στο ΕΠΑ.Λ. και μετά από λίγο μάθαινε πως για την εργαστηριακή του εκπαίδευση υπεύθυνο είναι το Εργαστηριακό Κέντρο. Διαμαρτυρόταν στο διευθυντή του ΕΠΑ.Λ. για προβλήματα στα εργαστήρια και έπαιρνε την απάντηση «Δεν είμαι εγώ ο αρμόδιος».

Μέχρι σήμερα, υπάρχουν δυσλειτουργίες στην καθημερινότητα, σχετικά με εφημερίες, συνεδριάσεις συλλόγων, τομεάρχες και υπεύθυνους εργαστηρίων, που σε κάποια ΕΠΑ.Λ. δεν μεταβαίνουν ποτέ. Με το νέο νομοσχέδιο, επιτέλους, όλα ενσωματώνονται στη λειτουργία του ΕΠΑ.Λ., το οποίο θα είναι και το μοναδικό υπεύθυνο για όλα: μαθήματα γενικής παιδείας, θεωρητικά και εργαστηριακά μαθήματα, ειδικοτήτων, οι τομεάρχες και οι υπεύθυνοι εργαστηρίων θα ανήκουν σε αυτό και θα καλύπτουν θεωρίες και εργαστηριακά μαθήματα, με ενιαίο σύλλογο διδασκόντων κλπ..

Το Εργαστηριακό Κέντρο θα πρέπει να υποστηρίζει το ΕΠΑ.Λ. στο εκπαιδευτικό του έργο και να διασφαλίζει τη σωστή λειτουργία των εργαστηρίων.

Κυρίες Υπουργοί, με το νομοσχέδιο δημιουργούνται, λόγω των συγχωνεύσεων σχολικές μονάδες δύο ταχυτήτων: Τα μικρά ΕΠΑ.Λ. της περιφέρειας, που συνεχίζουν να λειτουργούν σχεδόν, όπως και σήμερα, στην οργάνωση και διοίκηση τους και του μεγάλου μεγέθους ΕΠΑ.Λ. με 800, 1.000, 1.200 μαθητές και πάνω από 100, 120 και 140 εκπαιδευτικούς. Οπότε, για την οργάνωση και διοίκηση των μεγάλων σχολικών μονάδων, όπως το συγκρότημα της Δράμας, απαιτούνται απαραίτητες υποδομές και ανάλογες διοικητικές και υποστηρικτικές υπηρεσίες, όπως γραμματεία, επιστάτης, τεχνική υποστήριξη, που μέχρι σήμερα δεν υπάρχουν.

Στο άρθρο 19, που αφορά την οργάνωση και λειτουργία των επαγγελματικών και είναι προσθήκη στο άρθρο 6Α του ν.4186/2013, στην παράγραφο 1β) αναφέρεται: «σε κάθε ΕΠΑ.Λ., στο οποίο φοιτούν περισσότεροι από 270 μαθητές, ορίζεται και τρίτος Υποδιευθυντής. Όταν στο ΕΠΑ.Λ. φοιτούν περισσότεροι από 500 μαθητές ορίζεται και τέταρτος Υποδιευθυντής.»

Θα πρέπει να υπάρχει μέριμνα για περισσότερους υποδιευθυντές στα σχολεία, που έχουν περισσότερους από 700, 900 και 1.000 μαθητές. Επίσης, δεν αρκεί μόνο να προσθέτεις άτομα, ως υποδιευθυντές, αλλά θα πρέπει να μειωθεί το διδακτικό ωράριό τους, τουλάχιστον στις μισές υποχρεωτικές ώρες, ώστε να έχουν αρκετές ώρες για να υποστηρίζουν διοικητικά τις μεγάλες μεγέθους μονάδες, που θα προκύψουν από τις συγχωνεύσεις.

Στην παράγραφο 1γ) αναφέρεται: «για την εύρυθμη λειτουργία του ΕΠΑ.Λ., που έχει προκύψει από τη συγχώνευση, λειτουργεί γραμματεία, η οποία στελεχώνεται με εκπαιδευτικούς της πρωτοβάθμιας ή δευτεροβάθμιας εκπαίδευσης, οι οποίοι αποσπώνται, ύστερα από αίτησή τους, για την άσκηση διοικητικού έργου στα ΕΠΑ.Λ..»

Επίσης, στην παράγραφο 5 αναφέρεται: «με απόφαση του αρμόδιου οργάνου του Υπουργείου Παιδείας, Θρησκευμάτων και Αθλητισμού αποσπώνται ύστερα από αίτησή τους εκπαιδευτικοί της πρωτοβάθμιας ή δευτεροβάθμιας εκπαίδευσης για την άσκηση διοικητικού έργου στο συγχωνευόμενο ΕΠΑ.Λ. σύμφωνα με το παρόν.»

**Ο νόμος 1566/1985 προβλέπει οργανικές θέσεις διοικητικών υπαλλήλων σε σχολεία, γραμματείες και επιστάτες και εφαρμόστηκε, δυστυχώς, σε ελάχιστα σχολεία της χώρας. Οι θέσεις γραμματείας και διοικητικού έργου θα πρέπει να καλύπτονται, μετά από μετάταξη εκπαιδευτικών ή άλλων δημοσίων υπαλλήλων ή με την κινητικότητα και όχι με αποσπάσεις εκπαιδευτικών και να είναι μόνιμες οργανικές θέσεις. Με αποσπάσεις εκπαιδευτικών, υπάρχει η πιθανότητα οι διοικητικές θέσεις να μην καλύπτονται και να αντικαθίστανται με διαφορετικούς εκπαιδευτικούς, κάθε χρόνο, που θα πρέπει να εκπαιδευτούν από την αρχή και να τοποθετούνται σε αυτές απλά, για να τοποθετούνται εκπαιδευτικοί, με απαλλαγή από τα διδακτικά τους καθήκοντα κάποιοι από τους οποίους αδυνατούν να προσφέρουν το διοικητικό έργο.**

**Ακόμη, στην παράγραφο 1, γράφετε για τα συστεγαζόμενα ΕΠΑ.Λ. επιτρέπεται να λειτουργεί ένα μόνο ΕΠΑ.Λ. στον ίδιο κύκλο λειτουργίας. Αν λειτουργούν ταυτόχρονα περισσότερα ΕΠΑ.Λ., σύμφωνα με το πρώτο εδάφιο, αυτά συγχωνεύονται, σύμφωνα με την παράγραφο 2, του άρθρου 8, του ν. 3475/2006. Να διευκρινιστεί, σημαντικό και να προστεθεί ότι ο νέος διευθυντής στο νέο σχολείο, που προέκυψε από τις συγχωνεύσεις σχολείων να τοποθετηθεί, σύμφωνα με την παρ. 3 του άρθρου 45 του ν. 4823, σύμφωνα με τα οποία ορίστηκαν διευθυντές σχολείων μετά από κρίσεις.**

**Το άρθρο 45, με θέμα «Μεταθέσεις - τοποθετήσεις των στελεχών της εκπαίδευσης μετά από τη λήξη της θητείας τους» αναφέρει το εξής: «Αν συγχωνευθούν σχολικές μονάδες οι Διευθυντές, επανεγγράφονται στον αξιολογικό πίνακα επιλογής και στη θέση του Διευθυντή της σχολικής μονάδας, που προκύπτει από τη συγχώνευση, τοποθετείται, για το υπόλοιπο της θητείας, ο Διευθυντής των συγχωνευόμενων σχολικών μονάδων, που προηγείται στη σειρά κατάταξης».**

**Στο άρθρο 20, Όργανα διοίκησης των Επαγγελματικών Λυκείων, οι Διευθυντές και Υποδιευθυντές ΕΠΑ.Λ. αποτελούν στελέχη της εκπαίδευσης και έχουν το ωράριο, που ορίζεται, αντίστοιχα. Όπως αναφέρθηκε παραπάνω, θα πρέπει να μειωθεί το διδακτικό ωράριο των υποδιευθυντών τουλάχιστον στις μισές ώρες.**

**Επίσης, η θεωρία θα εναρμονιστεί με την πράξη του εργαστηρίου και πολύ σύντομα θα συναντήσουν την πρακτική άσκηση. Οι Τομεάρχες των ΕΠΑ.Λ. έχουν την πλήρη και συνολική ευθύνη λειτουργίας προγραμματισμού και οργάνωσης του εκπαιδευτικού έργου των τομέων τους.**

**Οι Τομεάρχες στα ΕΠΑ.Λ θα μεριμνούν στο σύνολο των αναγκών κάθε τομέα, ξεκινώντας από τις εγγραφές και διαμόρφωση των τμημάτων, την ανάλυση των μαθημάτων τον προγραμματισμό και την παρακολούθηση της ύλης για θεωρητικά εργαστήρια, μέχρι την ολοκλήρωση και τον προγραμματισμό της επόμενης.**

**Φοίτηση στα Επαγγελματικά Λύκεια. Η καθιέρωση της πρακτικής άσκησης στη Γ΄ τάξη των ΕΠΑ.Λ είναι μια σημαντική πρωτοβουλία, που θα βοηθήσει τους μαθητές να αποκτήσουν απαραίτητες δεξιότητες και εργασιακή εμπειρία για να εισέλθουν στην αγορά εργασίας και οφείλουν να επικεντρωθούν επίσης στα υπάρχοντα επαγγελματικά δικαιώματα των αποφοίτων των τομέων και ειδικοτήτων των ΕΠΑ.Λ., που έχουν εξελιχθεί και έχουν εκδοθεί στους ανάλογους επαγγελματικούς τομείς και ειδικότητες, που μέχρι σήμερα δεν υπάρχουν. Ο αριθμός των μαθητών στα εργαστήρια να μην ξεπερνάει τους 22, ώστε να διασφαλιστεί η αποδοτικότερη εκπαιδευτική τους λειτουργία.**

**Τέλος, στα εργαστηριακά κέντρα γίνεται αναφορά ιδιαίτερα σε ό,τι αφορά τη λειτουργία τους. Τα σύγχρονα επαγγελματικά περιβάλλοντα απαιτούν συγκεκριμένες ικανότητες και δεξιότητες, οπότε τα νέα προγράμματα σπουδών θα πρέπει να διαμορφώνονται, σε συνεργασία με επαγγελματικές ενώσεις και φορείς, ώστε να υπάρχει συνάφεια με τις εξελίξεις σε κάθε επαγγελματικό τομέα και να εξασφαλίζουν τις ελάχιστες θα έλεγα ικανότητες.**

**Ίδρυση και Λειτουργία Γραφείου Επαγγελματικής Σταδιοδρομίας: μου εφιστάται η προσοχή την οποία μεταφέρω, για να υπάρχει ομαλή μετάβαση και εργασιακή ειρήνη στους εκπαιδευτικούς των ΕΠΑ.Λ. ότι δεν θα πρέπει να υπάρχει η κατάργηση των οργανικών θέσεων των εκπαιδευτικών, με πρόσχημα του εξορθολογισμού των ΕΠΑ.Λ..**

**Ειδικότερα, θεωρώ ικανοποιητική από πλευράς των συναδέλφων μου και της Νέας Δημοκρατίας και από την ενημέρωση του Υπουργού ότι θα διέλθει από κάθε νομό της χώρας, προκειμένου να δει ακριβώς αυτές τις αναγκαιότητες για τη δημιουργία νέων σχολών, έτσι ώστε να ανταποκρίνεται στα τοπικά δεδομένα, που έχει να κάνει και με την ύπαρξη κινήτρων παραμονής των νέων μας στον τόπο τους. Ευχαριστώ.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** ΟΕισηγητής της Πλειοψηφίας, κ. Εμμανουήλ Κόνσολας, έχει το λόγο.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κυρίες Υπουργοί, κυρίες και κύριοι βουλευτές, χρόνια πολλά στους εορτάζοντες σήμερα, είναι μια σημαντική μέρα της Χριστιανοσύνης και χρειαζόμαστε, φαντάζομαι, και την καθοδήγηση του Θείου, για να είμαστε πιο αποτελεσματικοί, γιατί η υπέρτατη δύναμη είναι σήμερα προϋπόθεση, για να μας δίνει ενέργεια και φώτιση.

Θέλω να πω από αυτό το βήμα, στη διάρκεια αυτής της συζήτησης, σε σχέση με τη β΄ ανάγνωση, ότι πραγματικά είμαι πολύ ικανοποιημένος, γιατί άκουσα εισηγήσεις και τοποθετήσεις, άκουσα θέματα και τεκμήρια, που αφορούν μια στοιχειοθέτηση για το νομοσχέδιο αυτό, προκειμένου να ληφθεί απόφαση από την εθνική αντιπροσωπεία, για το αν θα ψηφιστεί ή όχι.

Θέλω όμως, κυρίες και κύριοι συνάδελφοι, να σταθώ στον τίτλο του νομοσχεδίου, πριν προχωρήσω στα επιμέρους βήματα στη β’ ανάγνωση. Πως τιτλοφορείται, γιατί η ηγεσία του Υπουργείου έφερε ένα νομοσχέδιο, που αφορά στην ενίσχυση, τι σημαίνει «ενίσχυση»; Αν ανοίξουμε ένα λεξικό θα δούμε ότι ενίσχυση είναι η συνολική προσπάθεια ενδυνάμωσης μιας υφιστάμενης κατάστασης, προκειμένου να προχωρήσουμε μπροστά. Υπάρχει κάποιος που διαφωνεί, ότι αυτό το νομοσχέδιο δεν ενισχύει τις δομές, τους καταρτιζόμενους, τους εκπαιδευτές; Δεν νομίζω.

Δεύτερο, μιλάμε για εθνικό σύστημα. Η κατάρτιση και η εκπαίδευση δια βίου είναι ένα σύστημα, που αφορά όλη τη χώρα, όλο τον Ελληνισμό, είναι μια εθνική προσπάθεια, που χρειάζεται ένα πρόσημο θετικό στον ανταγωνισμό, στο πλαίσιο αυτής της προσπάθειας της ανάταξης και της ανάδειξης των αρχών του Ελληνισμού, των Ελλήνων, της προσπάθειας αυτής, που πρέπει να δώσουμε κύρος και θετικό πρόσημο στις δεξιότητες και στις αξίες των εκπαιδευομένων; Ποιος διαφωνεί σε αυτό; Όχι!

Και τέλος, υπάρχει η Επαγγελματική Εκπαίδευση. Εγώ χαίρομαι που βλέπω εδώ έγκριτους συναδέλφους πανεπιστημιακούς και εκπαιδευτικούς από άλλες βαθμίδες της Εκπαίδευσης. Όσοι ασχολούμαστε με το φάσμα των επιστημών της Αγωγής ή γενικότερα με την Εκπαίδευση, θέλω να σας θυμίσω την ιεράρχηση των αξιών, όπως η φιλοσοφία της Παιδείας επιτάσσει, μιλώντας για την Αγωγή. Το άρθρο 16 του Συντάγματος, πέραν των άλλων, που είναι μόδα και επίκαιρο για την Τριτοβάθμια Εκπαίδευση, δεν αφορά μόνο την Τριτοβάθμια Εκπαίδευση, γιατί το Σύνταγμα λέει, ότι αφορά στην αγωγή των Ελλήνων. Ποιος διαμορφώνει την αγωγή των Ελλήνων; Η τυπική εκπαίδευση , η άτυπη εκπαίδευση μαζί, αλλά και η κοινωνία η ίδια. Επομένως, εδώ σε ό, τι αφορά, λοιπόν, την ιεράρχηση των κοινωνικών αξιών της Αγωγής, έρχεται να συνδεθεί με την Παιδεία γενικότερα, που είναι η μεγαλύτερη ομπρέλα της Εκπαίδευσης. Τι κάνει η Εκπαίδευση; Υπηρετεί τις αξίες, ως μηχανισμός συστηματικός, για να μπορέσει να αναδείξει τις αξίες της Παιδείας και μετά έρχεται ο μοχλός ανάπτυξης, μέσα στην Παιδεία, η διδασκαλία. Γι’ αυτό μιλάει, επίσης, το νομοσχέδιο, για την κατάρτιση, τους δείκτες εκείνους, τις τεχνικές εκείνες, που υπηρετούν τους σκοπούς της Παιδείας και της Εκπαίδευσης, αλλά και τη μεθοδολογία, τις δράσεις και την προσπάθεια αυτή συνολικά, που σχετίζεται με το νομοσχέδιο.

Κυρίες και κύριοι συνάδελφοι, σέβομαι την όποια άποψη και δεν σας κρύβω, υπήρχε μια ουσιαστική συζήτηση, πέρα από το αν συμφωνούμε ή αν διαφωνούμε, αν υπάρχουν διαφορετικά επιχειρήματα, σε μια προσπάθεια του να αναδείξουμε τη δική μας φιλοσοφική και πολιτική θέση.

Φυσικά και υπάρχουν διαφορετικές προσεγγίσεις και πρέπει να υπάρχουν και κάνουν γόνιμο το διάλογο, ιδιαίτερα σε μια φάση δημόσιας λογοδοσίας, που χρειάζεται οι πολίτες να κρίνουν και εμείς θα κριθούμε στην προσπάθεια αυτή. Εγώ, στην προηγούμενη συνεδρίαση, σας παρακάλεσα, να ασχοληθείτε σε βάθος με τις πτυχές του νομοσχεδίου, σήμερα σας προτρέπω, πριν πάμε στην Ολομέλεια, να δείτε κάποιες από τις πτυχές. Εγώ χαίρομαι, γιατί οι συνάδελφοι Εισηγητές της Εθνικής Αντιπροσωπείας, για το νομοσχέδιο αυτό, κατέθεσαν και θετικά στοιχεία, δεν μπορώ να μηδενίσω εγώ αυτή την θέση των Κομμάτων και των εκπροσώπων, κατέθεσαν θετικά στοιχεία. Δεν μπορούμε να συνεννοηθούμε, όμως σε κάποια βασικά άρθρα; Μπορούμε να συνεννοηθούμε, γιατί οφείλουμε να δούμε τις βέλτιστες πρακτικές, που προτείνει αυτό το νομοσχέδιο, σε σχέση μάλιστα με άλλες ευρωπαϊκές χώρες, που εμείς υστερούμε, σε σχέση με αυτούς και εμείς καταθέσαμε στοιχεία - κατέθεσε και ο κ. Παρασύρης και οι άλλοι συνάδελφοι - που συμφωνούμε και συνομολογούμε, ότι υπάρχει υστέρηση και θέλω να συγχαρώ τον κ. Υπουργό, τον κ.Πιερρακάκη, την κυρία Μακρή και τη νέα Υπουργό (κ. Λυτρίβη) - που της ευχήθηκα και καλή πορεία - που έκαναν μια προσπάθεια, μαζί με τον κ. Βούτσινο και τα στελέχη του Υπουργείου, ουσιαστική, χωρίς σκοπιμότητες, ανοίγοντας αυτές τις δυνατότητες διαλόγου και στη διαβούλευση, αλλά και τώρα και μάλιστα είναι δυνατότητες, που μας επιτρέπουν να προσεγγίσουμε ένα μεταρρυθμιστικό πρόσημο θετικό, όπως είχε ανακοινώσει κατά καιρούς και ο κ.Πρωθυπουργός και μάλιστα, να μπορέσουμε την Επαγγελματική Εκπαίδευση να την καταστήσουμε ελκυστική και για τους σπουδαστές και για τους καθηγητές και για την ίδια την κοινωνία. Γιατί ακούσαμε και τους φορείς, ότι πράγματι χρειάζεται να υπάρχει μια ελκυστική προσπάθεια. Κάποιοι λένε, ότι αυτό υπηρετεί τους βιομήχανους, τους μεγάλους επιχειρηματικούς ομίλους, πολύ το ακούω και αυτό από το ένα αυτί και από το άλλο, όμως, ακούω και τους εργαζόμενους, που λένε, θέλουμε ανάπτυξη δεξιοτήτων, να προσφέρουμε και να έχουμε θετικό πρόσημο στη ποιότητα, ακούω και αυτούς. Άρα, αφορά ένα ευρύτερο φάσμα το νομοσχέδιο, που σχετίζεται, με τη θεσμική αυτή παρέμβαση.

Θέλω να σας θυμίσω, σε αυτό το σημείο, ότι η θεσμική παρέμβαση και το ακούσαμε και από την κυρία Λυτρίβη, στην προηγούμενη συνεδρίαση και από τον κ. Πιερρακάκη, λειτουργεί υποστηρικτικά και θέλω να το τονίσω, υποστηρικτικά και ενισχυτικά, απέναντι στις μεταρρυθμίσεις, που καθιερώθηκαν με το νόμο 4763 του 2020. Δεν λειτουργεί, ως αντινομία, ως παθογένεια, ως μία νέα άλλη μεταρρύθμιση, όχι, λειτουργεί ενισχυτικά και είναι το πρώτο βήμα της μεταρρύθμισης, που χρειάζεται να προσθέσουμε και άλλα στοιχεία, που σχετίζονται με αυτήν τη προσπάθεια. Ως τέτοιο πρέπει να το δούμε αυτό το πλαίσιο.

Υπενθυμίζω, επίσης, ότι η συγκεκριμένη νομοθετική παρέμβαση, ήταν, επαναλαμβάνω, η πρώτη που συνδέθηκε με ουσιαστικές και σημαντικές αλλαγές, στο σύστημα διακυβέρνησης της Επαγγελματικής Εκπαίδευσης, Κατάρτισης, Διά Βίου και Έρευνας, γιατί δεν αφορά μόνο την Κατάρτιση, Κατάρτιση Διά Βίου και Έρευνα και αναφέρομαι στη καθιέρωση του Εθνικού Συστήματος Επαγγελματικής Εκπαίδευσης και Κατάρτισης στα επίπεδα 3, 4 και 5 του Εθνικού Πλαισίου Προσόντων. Γι’ αυτό γίνεται λόγος.

Δεν σας κρύβω, ότι τουλάχιστον εγώ, ως βουλευτής της Εθνικής Αντιπροσωπείας, έχω δεχθεί πολλά μηνύματα αυτές τις ημέρες, που μας παροτρύνουν ακόμα να ενισχύουμε περισσότερο, πιο πολύ ακόμα, με μεγαλύτερη ένταση, αυτά τα ζητήματα της επαγγελματικής εκπαίδευσης, σε ό,τι αφορά τις δομές και την κατάταξη των προσόντων και για τη διασύνδεσή τους να υπάρχει ώσμωση στην κινητικότητα, από τα κάτω προς τα πάνω. Γιατί ενδεχόμενα κάποιος, που είχε ματαιωθεί στις προσδοκίες του, εξαιτίας των οικογενειακών ή των προσωπικών συνθηκών, θέλει να συνεχίσει και αυτό το νομοσχέδιο το λύνει. Καταλαβαίνετε πόσο μπροστά είναι σε σχέση με αυτό, που υπήρχε, μέχρι τώρα.

Επίσης, ήταν σημαντικός, κυρίες και κύριοι βουλευτές, ο μετασχηματισμός και η αναβάθμιση της Γενικής Γραμματείας της Επαγγελματικής Εκπαίδευσης και Κατάρτισης και Διά Βίου Μάθησης, που ανέλαβε το μετασχηματισμό, το σχεδιασμό, τον συντονισμό, την προώθηση και τη διαμόρφωση των προτάσεων για την εφαρμογή πολιτικών στον τομέα της Επαγγελματικής Εκπαίδευσης και Κατάρτισης και Δια Βίου και ήταν, επαναλαμβάνω, πολύ σημαντική αυτή η πρωτοβουλία. Γιατί αυτό το νομοσχέδιο είναι ένα νομοσχέδιο, που συνθέτει παραμέτρους, που χρειαζόταν να προχωρήσει μπροστά την επαγγελματική εκπαίδευση και κατάρτιση και υπάρχουν θεσμικές παρεμβάσεις, με ισχυρό μεταρρυθμιστικό πρόσημο.

Επιτρέψτε μου, σε συνέχεια των προηγούμενων τοποθετήσεών μου, να καταθέσω μερικές από αυτές. Η μετονομασία των Ινστιτούτων Επαγγελματικής Κατάρτισης σε Σχολές Ανώτερης Επαγγελματικής Κατάρτισης δεν είναι ένα περίβλημα, δεν είναι ένα άλλο περίβλημα, συνδέεται με την αναβάθμισή τους και συνδέεται σε όλα τα επίπεδα. Το τεκμηρίωσε η κυρία Λυτρίβη και ο κ. Πιερρακάκης, θα ακούσουμε και την κυρία Μακρή, είμαι βέβαιος, ότι το έχετε συνειδητοποιήσει όλοι, το έχουμε συνειδητοποιήσει, ότι δεν είναι περίβλημα, αλλά συνδέεται, με ουσιαστική αναβάθμιση. Γιατί οι Σχολές Ανώτερης Επαγγελματικής Κατάρτισης διαχωρίζονται σε δύο τομείς και θέλω να το τονίσω για άλλη μια φορά, είναι ο τομέας επαγγελματικής κατάρτισης και είναι και ο τομέας επαγγελματικής ανάπτυξης και συμβουλευτικής.

Είναι δύο παράλληλα στοχευμένα μεταρρυθμιστικά σχέδια, τα οποία συγκλίνουν στον τομέα της επαγγελματικής ανάπτυξης και συμβουλευτικής, που θα παρέχει συμβουλευτική υποστήριξη, καθοδήγηση, στους σπουδαστές, τους αποφοίτου, προσέξτε, σε ζητήματα, που σχετίζονται τόσο για τον επαγγελματικό προσανατολισμό και τη σταδιοδρομία τους και ενώ θα έχει και την ευθύνη διασύνδεσης με την αγορά εργασίας και τις επιχειρήσεις, αλλά κυρίως και την παρακολούθηση της πρακτικής άσκησης. Αυτό δεν ζήτησαν οι φορείς; Αυτό ακριβώς. Θέλω να ακούσω τα Κόμματα σήμερα, έστω και τώρα, να δω, αν παραβλέπουν αυτή τη παράμετρο, γιατί δεν υπήρχε ένας φορέας, που να μην το τόνισε αυτό. Γνωρίζω τη νοημοσύνη των παρισταμένων τουλάχιστον, που βλέπω εδώ και επιχαίρω όταν ακούω τεκμήρια για την πολιτική, αλλά θέλω να δω, συμφωνούμε σύστοιχα με αυτό το οποίο μας προέτρεψαν οι φορείς; Δηλαδή, για τη διασύνδεση, την εποπτεία και την παρακολούθηση της πρακτικής που ήταν στέρηση μέχρι σήμερα;

Η δεύτερη καινοτομία είναι η επέκταση στα επαγγελματικά λύκεια των καινοτομιών, που εφαρμόστηκαν, με επιτυχία, τα τελευταία χρόνια, στα πρότυπα επαγγελματικά λύκεια και οι οποίες βοήθησαν να αναδειχθούν τα ανταγωνιστικά πλεονεκτήματα της επαγγελματικής εκπαίδευσης. Ακολουθούμε, δηλαδή, μια καλή πρακτική και στα επαγγελματικά λύκεια, σε σχέση με τα πρότυπα τα επαγγελματικά λύκεια.

Τι ζητάει όλη η Ελλάδα; Θέλει κάθε πόλη και χωριό ένα πρότυπο επαγγελματικό. Αυτό κάναμε, τώρα. Προωθήσαμε και δώσαμε ώθηση. Αυτό που συνέβαινε στα πρότυπα και στα επαγγελματικά ήταν αίτημα των εκπαιδευτών, των γονέων, των φοιτητών, των σπουδαστών. Αυτό κάνουμε. Και επίσης, ενισχύουμε τον εξοπλισμό των εργαστηρίων και ισότιμη δυνατότητα άσκησης των μαθητών καταρτιζόμενων και εκπαιδευτικών στις δομές αυτές.

Τελειώνοντας, κύριε Πρόεδρε, θα πω μόνο ότι η λειτουργία των Κέντρων Επαγγελματικής Εκπαίδευσης και Κατάρτισης σε ό,τι αφορά στη σύνδεση με την έρευνα και την καταγραφή των ιδιαίτερων χαρακτηριστικών της τοπικής κοινωνίας, αλλά και των τοπικών αγορών εργασίας, παρέχουν ειδικότητες τέτοιες προσανατολισμένες να συνδεθούν με την αγορά εργασίας, να μειωθεί η ανεργία και να μπορέσουμε έτσι να αναπτύξουμε και να ανταποκριθούμε στις πραγματικές ανάγκες της τοπικής κοινωνίας. Και είναι πολύ σημαντικό να πω ότι το Γραφείο Επαγγελματικής Ανάπτυξης παίζει το δικό του ρόλο, σε αυτή την κατεύθυνση.

Η ουσιαστική και πραγματική διασύνδεση πλέον με την αγορά εργασίας γίνεται και με τα Γραφεία Επαγγελματικής Ανάπτυξης και Σταδιοδρομίας, που θα συνεργάζονται με επαγγελματικούς φορείς, θα μελετούν τα στατιστικά δεδομένα, θα μεριμνούν για την απασχόληση των σπουδαστών, θα μπορέσουν να υποστηρίξουν τους σπουδαστές για τη μετάβαση, στις επόμενες βαθμίδες εκπαίδευσης, στον επαγγελματικό προσανατολισμό και τις προοπτικές εξέλιξής τους.

Κυρίες και κύριοι συνάδελφοι, θέλω, για άλλη μια φορά, να σας συγχαρώ για το γόνιμο διάλογο, που μας προσφέρατε. Θέλω να σας ομολογήσω ότι εγώ έμαθα πράγματα από εσάς, από τις δικές μας θέσεις και τοποθετήσεις. Πιστεύω ότι καλές πρακτικές θα υιοθετήσει η Κυβέρνηση και θα βελτιώσει το νομοσχέδιο και περιμένω να ακούσω, πριν πάμε στην Ολομέλεια, τι από αυτά θα ενσωματώσει. Σας προτρέπω να ψηφίσουμε και να το δούμε, ως εθνική προσπάθεια, αυτήν την προσπάθεια της Κυβέρνησης και να προχωρήσουμε ένα βήμα μπροστά την επαγγελματική εκπαίδευση κατάρτιση, έρευνα και δια βίου. Ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ κ. Κόνσολα. Το λόγο έχει η Εισηγήτρια της Μειοψηφίας, κυρία Ουρανία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρίες Υπουργοί, αγαπητοί συνάδελφοι, θα θέλαμε πολύ να αποτελέσει σύγκλιση και πεδίο συνεργασίας αυτό το νομοσχέδιο, όπως και η Παιδεία γενικότερα, γιατί προφανώς δεχόμαστε τις καλές προθέσεις όλων και προτεραιότητα μας και μόνιμη μέριμνά μας είναι το καλό των σπουδαστών μας και των μαθητών μας.

Δυστυχώς, όμως, το σχέδιο νόμου, που φέρνετε προς ψήφιση, απέχει πάρα πολύ από τον διακηρυγμένο στόχο του, αυτόν της ενίσχυσης της επαγγελματικής εκπαίδευσης και κατάρτισης. Αυτό που στην πραγματικότητα επιτυγχάνει είναι να απομακρύνει την επαγγελματική εκπαίδευση και κατάρτιση από τις μορφωτικές ανάγκες των μαθητών και της κοινωνίας, συντελώντας στην εμπορευματοποίηση και την υπαγωγή της στις ανάγκες της τοπικής αγοράς και των επιχειρήσεων, με τρόπο, δυστυχώς, πρόσκαιρο. Έτσι, όμως, δεν υπάρχουν εκπαιδευτικοί στόχοι ουσιαστικά και δεν επιτυγχάνεται ποιοτική εκπαίδευση με το απαιτούμενο κοινωνικό αποτύπωμα.

Το νομοσχέδιο αποτελεί επαναφορά του προ τριετίας νόμου της Κυβέρνησης, που απέτυχε στην εφαρμογή του. Το είδαμε χαρακτηριστικά από όλα τα στατιστικά στοιχεία, που φυσικά και εσείς οι ίδιοι είδατε. Η απογοητευτική κατάταξη της χώρας μας, σε όλες τις κατηγορίες τις σχετιζόμενες με την επαγγελματική εκπαίδευση, κατάρτιση και περαιτέρω αποκατάσταση των μαθητευόμενων, σε συνδυασμό, με την ταυτόχρονη απαξίωση όλων των εξελίξεων και αποδεδειγμένα καλών πρακτικών, που ο ΣΥΡΙΖΑ - Προοδευτική Συμμαχία προώθησε, όπως το εμβληματικό πρόγραμμα «Μια Νέα Αρχή στα ΕΠΑ.Λ.», αποτελούν πειστήρια για την επιφανειακότητα του εν λόγω νομοσχεδίου.

Η πραγματική στόχευση του νομοσχεδίου έγκειται στην υποταγή της επαγγελματικής εκπαίδευσης και κατάρτισης, στις ανάγκες της αγοράς και όχι στην ουσία της εκπαίδευσης.

 Η σύνδεση της αγοράς με τα σχολεία, προφανώς, είναι ένα ζητούμενο και δεν είναι αποδοκιμαστέα. Αποδοκιμαστέα, όμως, είναι η απαξίωση των μαθητών και της εκπαίδευσης εν γένει και η μη αντιμετώπισή της ως ενός καθολικού κοινωνικού δικαιώματος, χωρίς ανισότητες και χωρίς υποκρυπτόμενους στόχους. Μόνο με γενναία αύξηση της χρηματοδότησης, με σύγχρονες και επαρκείς υποδομές και εξοπλισμό, με ολιγομελή τμήματα, με προσλήψεις εκπαιδευτικών, με αλλαγές στα αναλυτικά προγράμματα, με πλήρη εργασιακά και ασφαλιστικά δικαιώματα, κατά τη διάρκεια της μαθητείας και της πρακτικής άσκησης και την κατάργηση της πιστοποίησης, τότε θα επιτύχουμε πραγματική ενίσχυση της επαγγελματικής εκπαίδευσης και κατάρτισης.

Δεν θα επαναλάβω τις διαφωνίες επί του συνόλου των άρθρων, στα οποία αναφέρθηκα αναλυτικά, στην προηγούμενη συνεδρίαση μας, θα επανέλθω, με κάποιες συμπληρωματικές επισημάνσεις, στις οποίες κρίνουμε σκόπιμο να σταθούμε.

Θέλουμε συναίνεση και συνεργασία και πιστεύουμε στις καλές σας προθέσεις. Όμως, πως μπορεί αυτό να επιτευχθεί, όταν νομοθετείτε ερήμην της εκπαιδευτικής κοινότητας; Για ποια συναίνεση και συνεργασία μιλάμε, όταν δεν υπήρξε ουσιαστικά κανένας διάλογος με τους μαθητές, με τους σπουδαστές και με τους εκπαιδευτικούς; Εδώ, δεν έγινε διάλογος ούτε και με το Συμβούλιο, που θεσμοθετήσατε εσείς, με τον προηγούμενο νόμο. Έστω και τώρα, λοιπόν, πρέπει να μας πείτε, είναι σημαντικό, πως αξιολογήσατε όλα αυτά που ακούστηκαν στην ακρόαση των φορέων αλλά και από τα Κόμματα της Αντιπολίτευσης; Αν προτίθεσθε να προβείτε σε τροποποιήσεις και σε ποιες. Κι εύχομαι πραγματικά αυτή η fast track διαδικασία επεξεργασίας του νομοσχεδίου να μην ακολουθηθεί και από τροπολογίες στην Ολομέλεια.

Πάμε, τώρα, σε κάποιες εξουσιοδοτικές διατάξεις για τον Υπουργό. Πέρα από την απουσία διαλόγου με την εκπαιδευτική κοινότητα, μας ανησυχεί ιδιαίτερα, ότι το νομοσχέδιο ορίζει την έκδοση μιας σειράς υπουργικών αποφάσεων, που θα εξειδικεύουν τις προβλεπόμενες ρυθμίσεις. Σε κρίσιμα θέματα και εφαρμογές του παρόντος νομοσχεδίου δεν υπάρχουν ρητές προβλέψεις και έχουμε διάφορα παραδείγματα. Ένα εξ αυτών είναι ότι δεν διευκρινίζετε το πότε στεγάζεται ο Οργανωτικός Συντονιστής των campuses. Πέρα από το πρακτικό σκέλος, καθώς η πείρα των προηγούμενων νόμων μας έχει δείξει ότι δεν ήταν έτοιμα τα Υπουργεία, ώστε να βγάζουν στην ώρα τους τις αποφάσεις αυτές, με συνέπεια να υπάρχουν σοβαρές καθυστερήσεις και επί της ουσίας κενό νόμου, μας προβληματίζουν ιδιαίτερα οι εξουσιοδοτικές διατάξεις του ίδιου του Υπουργού.

Χαρακτηριστικό παράδειγμα της «λευκής επιταγής», που δίνετε στον Υπουργό, αποτελούν οι ρυθμίσεις, σχετικά με τον Οργανωτικό Συντονιστή. Όπως ειδικότερα προβλέπεται στο άρθρο 13, με την προτεινόμενη τροποποίηση του άρθρου 40 του ν. 4763/2020, σε κάθε Κέντρο Επαγγελματικής Εκπαίδευσης και Κατάρτισης συστήνεται θέση Οργανωτικού Συντονιστή, ο οποίος επιλέγεται, κατόπιν ανοιχτής πρόσκλησης και τοποθετείται ή αποσπάται με απόσπαση του αρμόδιου οργάνου του Υπουργείου Παιδείας, Θρησκευμάτων και Αθλητισμού ή στην περίπτωση της απόσπασης, με κοινή απόφαση των αρμοδίων οργάνων του φορέα προέλευσης και του Υπουργείου Παιδείας, Θρησκευμάτων και Αθλητισμού για θητεία τεσσάρων ετών, η οποία δύναται να ανανεωθεί μία φορά. Ενώ οι αιτήσεις μαζί με τα δικαιολογητικά εξετάζονται από τριμελή επιτροπή, που συγκροτείται με απόφαση του αρμόδιου οργάνου του Υπουργείου Παιδείας και αποτελείται τουλάχιστον από έναν προϊστάμενο Γενικής Διεύθυνσης και δύο προϊσταμένους διεύθυνσης ή τμήματος του Υπουργείου. Κοινώς, διορίζει ο Υπουργός.

Ακούσαμε, κυρία Υπουργέ, ότι η επιλογή των Οργανωτικών Συντονιστών γίνεται με όλα όσα επιτάσσει η χρηστή διοίκηση για επιλογή προσώπων, με αυξημένα προσόντα, για να αναλάβουν ένα τόσο σοβαρό έργο. Σωστά. Όπως η ανοιχτή πρόσκληση, αυξημένα προσόντα, τριετής θητεία και συνέντευξη. Συμφωνούμε σε όλα αυτά. Πώς, όμως, διασφαλίζεται η διαφάνεια, η αξιοκρατία, ο τρόπος της συνέντευξης, π.χ., και ούτω καθεξής. Πέραν από το διορισμό, ο ίδιος Υπουργός μπορεί και να παύσει τη θητεία του Οργανωτικού Συντονιστή, ορίζεται συγκεκριμένα ότι: «η θητεία του Οργανωτικού Συντονιστή του ΚΕΕΚ δύναται να λήξει πρόωρα, με απόφαση του Υπουργού Παιδείας, Θρησκευμάτων και Αθλητισμού για σπουδαίο λόγο, αφού προηγηθεί προηγούμενη ακρόασή του, που ανάγεται σε πλημμελή εκτέλεση των καθηκόντων του ή μη υλοποίηση των αποφάσεων του Συμβουλίου του ΚΕΕΚ ή αδυναμία εκτέλεσης των καθηκόντων του, καθώς επίσης και αν συντρέχουν οι προϋποθέσεις δυνητικής θέσης σε αργία, κατά την παράγραφο 1 του άρθρου 104 του Κώδικα Κατάστασης Δημοσίων Πολιτικών Διοικητικών Υπαλλήλων» και αυτό μας ανησυχεί ιδιαίτερα.

Κατά τη δεύτερη συνεδρίαση της Επιτροπής μας, φορείς, όπως η Ένωση Τεχνολόγων Εκπαιδευτικών και η ΟΛΤΕΕ - Ομοσπονδία Λειτουργών Τεχνικής Επαγγελματικής Εκπαίδευσης εξέφρασαν τους φόβους τους για την εν λόγω διάταξη. Για παράδειγμα, η Ένωση Τεχνολόγων Εκπαιδευτικών κρίνει ότι στα προσόντα Οργανωτικού Συντονιστή θα πρέπει να λαμβάνεται υπόψη η επαγγελματική εμπειρία, σε θέματα επαγγελματικής εκπαίδευσης, η οποία απαραίτητα θα πρέπει να περιλαμβάνει έτη πραγματικής διδασκαλίας και θητείας σε θέσεις διοίκησης, σε σχολικές μονάδες της επαγγελματικής εκπαίδευσης. Ενώ η ΟΛΤΕΕ εκφράζει σοβαρές επιφυλάξεις, σε σχέση με το ότι ο Οργανωτικός Συντονιστής θα είναι πάνω από τους διευθυντές των σχολείων, ο οποίος μπορεί να είναι και αποσπασμένος δημόσιος υπάλληλος, χωρίς να έχει πρότερη επαφή με το εκπαιδευτικό σύστημα και τελικά να επιλέγεται από τριμελή Επιτροπή του Υπουργείου, μετά από συνέντευξη, αυτήν τη θολή συνέντευξη. Έχετε λάβει υπόψη τις εν λόγω παρατηρήσεις; Πώς τις αξιολογείτε; Θα θέλαμε πολύ να το ξέρουμε, πριν από την Ολομέλεια.

Η υποβάθμιση των πτυχίων των δημοσίων ΙΕΚ. Αυτός ήταν ο τίτλος της ομιλίας της Φωτεινής Δουλή, Προέδρου του Συλλόγου Σπουδαστών Δημοσίων ΙΕΚ Αττικής. Για εμάς έχει ιδιαίτερη βαρύτητα ο λόγος των σπουδαστών, ο λόγος των μαθητών. Αυτοί ζουν, αυτοί αγωνιούν για το τι μορφή θα πάρει η επαγγελματική εκπαίδευση στη χώρα μας.

Επανέρχομαι σε ένα θέμα, που πραγματικά για το ΣΥΡΙΖΑ-Προοδευτική Συμμαχία είναι εξαιρετικά σημαντικό και έχει να κάνει με την αξία των πτυχίων των δημοσίων ΙΕΚ. Και εδώ ενώνουμε τη δική μας φωνή, με τη φωνή των σπουδαστών. Όπως αναλυτικά μας εξέθεσε στην Επιτροπή η Πρόεδρος του Συλλόγου, διαβάζω τα ακριβή λεγόμενά της: «Οι σπουδαστές, που ολοκληρώνουν τη φοίτηση και την πρακτική άσκηση, αντί για πτυχίο, παίρνουν μια βεβαίωση σπουδών. Αυτό εσείς το λέτε αναβάθμιση; Λες και έχουμε παρακολουθήσει κάποιο μηνιαίο σεμινάριο και πρέπει να πάμε στον ΕΟΠΠΕΠ *- Εθνικός Οργανισμός Πιστοποίησης Προσόντων και Επαγγελματικού Προσανατολισμού* για να το πιστοποιήσουμε. Μάλιστα, με το άρθρο 4 του συγκεκριμένου νομοσχεδίου, θεωρούμαστε ως εργαζόμενοι δευτεροβάθμιας εκπαίδευσης. Δηλαδή, τελειώσαμε το λύκειο, κάναμε μηχανογραφικό, σπουδάσαμε 4 εξάμηνα στα ΙΕΚ, κάναμε και πρακτική και τελικά πήραμε απολυτήριο λυκείου. Δεν σας φαίνεται αστείο;» είπε η εκπρόσωπος των σπουδαστών.

Δεσμευτήκατε, κυρία Υπουργέ, ότι με τις ρυθμίσεις του άρθρου 4 δεν θα πληγούν περαιτέρω οι καλλιτέχνες. Σάς πιστεύουμε και κρατάμε το λόγο σας γι’ αυτό.

Τι γίνεται, όμως, στ’ αλήθεια, για την πραγματική αναβάθμιση και των εν λόγω πτυχίων;

Τέλος, για την κατάργηση των Εργαστηριακών Κέντρων. Επανέρχομαι στα Εργαστηριακά Κέντρα – περίπου 100 στο σύνολό τους – διότι, ουσιαστικά, καταργούνται. Θεσμοθετείται ο πλήρης αποκλεισμός των εκλεγμένων εκπροσώπων των εκπαιδευτικών, στα διάφορα Όργανα και Επιτροπές. Οι εκπαιδευτικοί κάνουν μόνο γραφειοκρατική δουλειά, επί της ουσίας, και δεν έχουν χρόνο για παιδαγωγική καθοδήγηση.

Θα έπρεπε, τουλάχιστον, να συμμετέχουν οι υπεύθυνοι εργαστηρίων, μαζί με τους διευθυντές και τους υποδιευθυντές. Όπως ανέφερε και ο εκπρόσωπος της ΟΛΤΕΕ, η αποδόμηση τους είναι δεδομένη. Όταν δεν υπάρχει Σύλλογος Καθηγητών σε ένα σχολείο, παύει το σχολείο αυτό να λειτουργεί. Αφήνετε Εργαστηριακά Κέντρα με ένα διευθυντή και έναν υποδιευθυντή. Εδώ ακόμη δεν έχει αποφασιστεί, εάν αυτοί οι άνθρωποι θα έχουν ωράριο και σε ποια σχολική μονάδα θα έχουν ωράριο. Θα πάρουν θεωρητικό μάθημα; Θα πάρουν πρακτικό μάθημα; Προφανώς, θα μου πείτε ότι αυτά θα βγουν με υπουργικές αποφάσεις. Όμως, από την εμπειρία μας, έχουμε δει ότι αυτές αργούν πάρα πολύ. Τι θα γίνει στο ενδιάμεσο;

Και θα κλείσω, κύριε Πρόεδρε, επαναλαμβάνοντας κάτι πάρα πολύ σοβαρό. Την απουσία προβλέψεων για τα συγγράμματα, κυρία Υπουργέ. Πώς θα βελτιωθεί η παραγωγική διαδικασία; Μίλησε και ο Υπουργός για την 4η βιομηχανική επανάσταση και για αναγκαιότητα ώσμωσης με τη νέα τεχνολογία. Μαζί σας. Για ποια, όμως, βιομηχανική επανάσταση μιλάμε, όταν τα βιβλία των ΕΠΑ.Λ. είναι κυριολεκτικά του προηγούμενου αιώνα σε περιεχόμενο; Το 2017, είχαν δοθεί 10 εκατομμύρια ευρώ για τη συγγραφή νέων βιβλίων προγραμμάτων σπουδών. Γιατί δεν υλοποιήθηκε αυτός ο απαραίτητος εκσυγχρονισμός; Και, αφού δεν υλοποιήθηκε, θέλουμε να ξέρουμε πού πήγαν αυτά τα κονδύλια του ΕΣΠΑ.

Απαξιώνετε καθοριστικά το πρόγραμμα «Μια Νέα Αρχή για τα ΕΠΑ.Λ.», όπως υλοποιήθηκε τη χρονιά 2017-2018 και έχει αναγνωριστεί και από την Ευρωπαϊκή Ένωση, ως μια εξαιρετικά καλή πρακτική, που προάγει την ενίσχυση, τη συμμετοχή και τη δημιουργικότητα των μαθητών. Υπάρχουν τώρα λάθη και παραλείψεις στην υλοποίηση, καθυστερημένοι διορισμοί εκπαιδευτικών και ψυχολόγων, απουσία ενημερώσεων και επιμορφώσεων, ολικό ξήλωμα επιστημονικής και συντονιστικής Επιτροπής, καμία αποτίμηση δράσεων κτλ..

Δεν έγινε ούτε μία έγκαιρη πρόσληψη τη φετινή χρονιά. Οι περισσότερες προσλήψεις έγιναν το Νοέμβριο και ακόμη υπάρχουν κενά, 3 μήνες μετά την έναρξη των σχολείων. Αυτό που εμείς θέλουμε για την επαγγελματική εκπαίδευση είναι να είναι μια επιλογή, όχι ανάγκης, αλλά μία ελκυστική επιλογή, όπως ίσχυε, το 2015. Να είναι μια συνειδητή επιλογή για τους μαθητές και τους νέους η επαγγελματική εκπαίδευση και προς αυτό θα συνεχίσουμε να καταβάλλουμε κάθε δυνατή προσπάθεια. Δυστυχώς, το παρόν νομοσχέδιο, κινείται προς εντελώς αντίθετη κατεύθυνση. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Σας ευχαριστούμε πολύ, κυρία Θρασκιά.

Το λόγο έχει ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Σας ευχαριστώ πολύ, κύριε Πρόεδρε.

Κύριε Πρόεδρε, κυρία Υπουργέ, κυρία Υφυπουργέ, κυρίες και κύριοι συνάδελφοι, σε συνέχεια των όσων είπαμε στις προηγούμενες συνεδριάσεις της Επιτροπής, θα θέσω κάποια σημεία, τα οποία χρήζουν περαιτέρω συζήτησης. Ένα από αυτά τα σημεία αφορά στο αν υπηρετείται η αξιοκρατία στο συγκεκριμένο νομοσχέδιο, στην τοποθέτηση των Συντονιστών - των μάνατζερ ουσιαστικά στις μέγα-δομές, στα μεγάλα Κέντρα Επαγγελματικής Εκπαίδευσης και Κατάρτισης, τα οποία η Κυβέρνηση αριθμεί σε 60. Άρα, μιλάμε για 60 τέτοιους Συντονιστές.

Ανέδειξα το θέμα, τεκμηρίωσα και σας έδωσα την ευκαιρία, να τολμήσετε και να προχωρήσετε σε μία αξιοκρατική επιλογή. Απαντήσατε, ότι η πρόσκληση είναι ανοιχτή, υπάρχουν αυξημένα προσόντα, τριετής θητεία και συνέντευξη. Όλα όσα επιτάσσει, μας είπατε, η χρηστή διοίκηση για επιλογή προσώπων με αυξημένα προσόντα. Ξέρετε, αυτό δεν αφορά μόνο στην παιδεία, το Υπουργείο. Είναι ένα μοντέλο γενικότερα, είναι ένα μοντέλο, το οποίο το είδαμε από την κυρία Κεραμέως στη δημόσια διοίκηση και θα επανέλθω να εξηγήσω πώς λειτουργεί αυτό το μοντέλο, κατ’ ουσίαν, στην πορεία.

Σε αυτό το μοντέλο έχουμε μία ανοιχτή πρόσκληση. Πράγματι, όποιος θέλει μπορεί να διεκδικήσει τη θέση. Δηλαδή, να πάρουμε τους ημέτερους τους δικούς μας, αλλά με προσόντα. Αυτό είναι κατ’ ουσίαν το σκεπτικό. Πάμε, λοιπόν, να δούμε, τι λέει το νομοσχέδιο. Το νομοσχέδιο λέει ότι οι ακριβείς προϋποθέσεις δεν μπαίνουν στο νόμο, εξουσιοδοτείται το Υπουργείο. Δεν έχει ο νόμος τις ακριβείς προϋποθέσεις, εξουσιοδοτεί το Υπουργείο να τις αποτυπώσει.

Δεύτερον, η Επιτροπή, η οποία αποφασίζει, συγκροτείται, από έναν Προϊστάμενο Γενικής Διεύθυνσης και δύο Προϊστάμενους Διεύθυνσης ή Τμήματος του Υπουργείου. Δηλαδή, τον Υπουργό.

Μπαίνουν ελάχιστα προσόντα, το πτυχίο και το μεταπτυχιακό, δύο ξένες γλώσσες και η επαγγελματική εμπειρία έξι ετών στο αντικείμενο. Όποιος τα έχει, λοιπόν, μπορεί να διεκδικήσει τη θέση. Μετά τα πρόσθετα επιθυμητά προσόντα, θα συνεκτιμηθούν, και βεβαίως, η προσωπική συνέντευξη, με ό,τι αυτό συνεπάγεται από τη συγκεκριμένη Επιτροπή. Μάλιστα, όπως ειπώθηκε, η θητεία του Οργανωτικού Συντονιστή δύναται να λήξει πρόωρα, με απόφαση του Υπουργού Παιδείας για σπουδαίο λόγο, αφού προηγηθεί προηγούμενη ακρόασή του, χωρίς αποζημίωση. Μη τυχόν προκύψει κανένας άτακτος, κανένας ανυπάκουος, τουλάχιστον θα τον ακούσετε, θα γίνει με ακρόαση. Άρα, απόλυση μετ’ ακροάσεως, στην τέταρτη βιομηχανική επανάσταση!

Καταθέτουμε, λοιπόν, ως ΠΑΣΟΚ, τροπολογία, για να δούμε τελικά, τι είναι αξιοκρατικό και τι δεν είναι. Να συγκρίνουμε στην Επιτροπή, αν υπηρετείται η αξιοκρατία, με το παρόν νομοσχέδιο ή με μία οποιαδήποτε τροπολογία. Εμείς καταθέτουμε μία πρόταση και στην πρότασή μας αυτή, λαμβάνουμε υπόψη ότι οι Οργανωτικοί Συντονιστές είναι οιωνοί Γενικοί Διευθυντές και λαμβάνουν το επίδομα του Προϊσταμένου Γενικής Διεύθυνσης, το οποίο αυξήθηκε πρόσφατα κατά 30%. Άρα, μιλάμε για 1.300 ευρώ. Αυτό είναι το επίδομα του προϊσταμένου γενικής διεύθυνσης, αλλά, προσέξτε, η διαδικασία δεν είναι όμοια. Παίρνουμε το επίδομα αλλά η διαδικασία πρόσληψης δεν είναι όμοια με αυτήν των γενικών διευθυντών.

Αντί, λοιπόν, του οριζόμενου από τον Υπουργό τριμελούς οργάνου επιλογής των οργανωτικών συντονιστών, που προβλέπεται στο σχέδιο νόμου, εμείς προτείνουμε και προτείνεται η επιλογή να γίνεται από το ΕΣΥΕΠ, το Ειδικό Συμβούλιο Επιλογής Προϊσταμένων, στο οποίο μετέχουν δύο μέλη του ΑΣΕΠ, εκ των οποίων το ένα προεδρεύει. Ποιος θα μπορούσε να είναι ο αντίλογος σε αυτό; Ο αντίλογος θα μπορούσε να είναι ο όγκος εργασίας του ΑΣΕΠ. Το κατανοούμε, το καταλαβαίνουμε. Προσέξτε, οι θέσεις οργανωτικών συντονιστών είναι 60. Απαιτείται μία συνεδρίαση του ΕΣΥΕΠ, για κάθε θέση και ακόμη μία, για να εξεταστούν οι πιθανές ενστάσεις για καθεμία από τις 60 θέσεις, στις οποίες θα μετέχουν δύο μέλη του ΑΣΕΠ. Κάθε μία εκ των συνεδριάσεων αυτών εκτιμάται ότι δε θα διαρκεί πέραν των τριών ωρών. Άρα, θα απαιτηθεί η παρουσία δύο συμβούλων του ΑΣΕΠ, σε συνεδριάσεις μέγιστης συνολικής διάρκειας 360 ωρών, ήτοι λιγότερες από 10 ανθρωποημέρες, κατά την πρώτη εφαρμογή του προτεινόμενου τρόπου επιλογής, οπότε και πρέπει να καλυφθούν οι 60 θέσεις.

Θα χρειαστούν, δηλαδή, 10 ανθρωποημέρες, για να επιλέξουμε αξιοκρατικά τους 60 συντονιστές, οι οποίοι θα διοικήσουν αυτές τις μεγα-δομές. Αυτός είναι ο χρόνος, που θα χρειαστεί. Ας αξιολογήσουμε, λοιπόν, αν πράγματι υπάρχει όγκος εργασίας, βάσει του οποίου αδυνατεί το ΑΣΕΠ να μπορέσει να αξιολογήσει. Προσέξτε τώρα, γιατί αυτό είναι μοντέλο; Η ίδια τριμελής επιτροπή συναντάται ξανά και ξανά, το μοντέλο αυτό συναντάται ξανά και ξανά. Με το ν. 4940/2022, είχαν δημιουργηθεί οι Σύμβουλοι Ανάπτυξης Ανθρώπινου Δυναμικού. Τότε, προβλέπονταν ρητά ότι δε θα παίρνουν επίδομα θέσης ευθύνης, παρότι βαθμολογικά θα είχαν το βαθμό του τμηματάρχη. Βέβαια, δε θα είχαν υφισταμένους να διοικούν, αλλά θα έδιναν υποστήριξη και συμβουλές καριέρας σε όλο το προσωπικό του φορέα.

Προσέξτε τώρα, με το άρθρο 49 του σχεδίου νόμου, για την επιστολική ψήφο, που έρχεται τώρα η επιστολική ψήφος, προβλέπεται ότι θα παίρνουν και οι σύμβουλοι ανθρώπινου δυναμικού το επίδομα θέσης ευθύνης, που λαμβάνουν οι τμηματάρχες. Ξεκίνησαν δηλαδή, τοποθετήθηκαν με την ίδια τριμελή επιτροπή, χωρίς επίδομα, έρχεται το νομοσχέδιο τώρα για την επιστολική και εκεί στο άρθρο 49 προστίθεται και το επίδομα. Άρα, δηλαδή, ουσιαστικά, οι δύο Υπουργοί έχουν ένα πελατειακό υπερόπλο και μπορούν και ελέγχουν, με αυτόν τον τρόπο και μέσα από τους ασκούντες διοίκηση την εξουσία.

Κρινόμαστε, συναδέλφισσες και συνάδελφοι. Εμείς λέμε ότι είμαστε αντίθετοι συνολικά με αυτό το μοντέλο ελέγχου της δημόσιας διοίκησης, το οποίο δεν υπηρετεί την αξιοκρατία. Εμείς καταθέσαμε τροπολογία, θα μας κρίνουν όλοι, θα μας κρίνουν και οι πολίτες, για το ποιος και το ποιο, αν θέλετε, μοντέλο υπηρετεί την αξιοκρατία. Θα μας κρίνουν και οι εκπαιδευτικοί, θα μας κρίνουν όλοι. Εδώ θα είμαστε και αύριο.

Πάμε λίγο στην αναφορά του κ. Κόνσολα στο ΠΑΣΟΚ, ο οποίος, με έναν ενδιαφέροντα και συμπεριληπτικό λόγο, έχω να πω, θεωρώ ότι και αυτός βοήθησε πάρα πολύ στο να γίνει μια συζήτηση δημιουργική και μια συζήτηση ουσίας, αλλά θα πρέπει να κάνουμε και μια ιστορική αναδρομή να δούμε τι έχει συμβεί. Είπατε, λοιπόν, κύριε Κόνσολα, ότι εμείς αποδώσαμε όλες τις ευθύνες στη διακυβέρνηση της χώρας στη Νέα Δημοκρατία, για τα όσα έχουν συμβεί ή για τα όσα δεν έχουν συμβεί στην επαγγελματική εκπαίδευση και κατάρτιση. Πράγματι, παραθέσαμε στοιχεία, παραθέσατε και εσείς στοιχεία, είναι ουραγός η επαγγελματική εκπαίδευση και κατάρτιση. Αυτή είναι η πραγματικότητα και αποτυπώνεται σε όλους τους διεθνείς δείκτες. Το ΠΑΣΟΚ, πράγματι, κυβέρνησε τη χώρα. Τα τελευταία είκοσι χρόνια κυβέρνησε τη χώρα δύο χρόνια, εικοσιπέντε μήνες για την ακρίβεια. Η Νέα Δημοκρατία κυβερνά ήδη τα 13 από τα τελευταία 20 χρόνια. Να πάρει, δηλαδή, ο καθένας την ευθύνη, που του αναλογεί, με βάση το χρόνο, στον οποίο κυβέρνησε τη χώρα.

Το ΠΑΣΟΚ τι έκανε στην Παιδεία τα χρόνια, που κυβέρνησε; Έκανε το νόμο Διαμαντοπούλου στην Τριτοβάθμια Εκπαίδευση, ο οποίος προέκυψε, μέσα από ενδελεχή διάλογο και ψηφίστηκε από τα 4/5 της Βουλής επί ένα έτος. Μελετήθηκαν 13 συστήματα Παιδείας, έγιναν, προσκλήθηκαν και συζητήσαμε, με πέντε Υπουργούς Παιδείας, πάνω στα καλύτερα εκπαιδευτικά μοντέλα και βεβαίως, είχε προετοιμαστεί – το αναφέρω για ιστορικούς λόγους – ένα νομοσχέδιο για την Επαγγελματική και Τεχνική Εκπαίδευση και την Κατάρτιση, συνολικό, μαζί με το νομοσχέδιο για το Γενικό Λύκειο και την Τριτοβάθμια Εκπαίδευση -Κυβέρνηση ΠΑΣΟΚ, Πρωθυπουργός Γιώργος Παπανδρέου, Υπουργός Παιδείας Άννα Διαμαντοπούλου. Το ΠΑΣΟΚ, λοιπόν, τη διετία αυτή, είχε διαμορφώσει ένα ολοκληρωμένο σχέδιο νόμου για τη Δευτεροβάθμια Τεχνική και Επαγγελματική Εκπαίδευση, που προέβλεπε την ίδρυση 4ου έτους στα ΕΠΑ.Λ., θεσμοθέτηση πρακτικής άσκησης και μαθητείας με τρόπο ευέλικτο και αποτελεσματικό, σύνδεση ουσιαστικά της Δευτεροβάθμιας Τεχνικής Επαγγελματικής Εκπαίδευσης με την τοπική κοινωνία, με στόχο τη διασύνδεση των ειδικοτήτων με τις ανάγκες της τοπικής και περιφερειακής ανάπτυξης και, τέλος πάντων, τα λοιπά.

Το νομοσχέδιο αυτό είχε συζητηθεί τόσο στην Επιτροπή Μορφωτικών Υποθέσεων όσο και στο Εθνικό Συμβούλιο Παιδείας. Έγινε αποδεκτό, λοιπόν, μετά από εξαντλητικό διάλογο και με ευρύτατη συναίνεση, αλλά δεν κατατέθηκε στη Βουλή προς ψήφιση, διότι τότε ο Αρχηγός της Αξιωματικής Αντιπολίτευσης Αντώνης Σαμαράς, ως εταίρος στην Κυβέρνηση Παπαδήμου, δεν αποδεχόταν να εισαχθεί στη Βουλή προς ψήφιση κανένα νομοσχέδιο του Υπουργείου Παιδείας. Έχει σημασία να το δείτε και εσείς, να δούμε, δηλαδή, ιστορικά τι έχει κάνει ο καθένας, ποιος εμπόδισε μια μεγάλη μεταρρύθμιση να έρθει στη χώρα, η οποία είχε ευρεία συναίνεση, για ποιους λόγους το έκανε - και αν πράγματι είναι έτσι, θα πρέπει να απευθυνθείτε στον Αντώνη Σαμαρά και γιατί δεν προχώρησε μία έτοιμη μεταρρύθμιση.

Κλείνω, λέγοντας ότι έχει μεγάλη σημασία για την ηλεκτρονική πύλη, είπαμε να αφορά και να έχουν πρόσβαση και στο ΕΠΑ.Λ. μετά την ηλικιακή εκπαίδευση στο 4ο έτος. Η εκπαίδευση και η κατάρτιση, προφανώς, θα πρέπει να είναι διακριτές και οι δομές κατάρτισης θα πρέπει να λειτουργούν συμπληρωματικά στις δομές εκπαίδευσης και όχι ως υποκατάστατα, θέλουμε πολίτες και εργαζόμενους.

Θα τα πούμε, βεβαίως, στη Ολομέλεια, θα μιλήσουμε για τις δεξιότητες, θα μιλήσουμε για το παραγωγικό μοντέλο και θα κάνουμε και προτάσεις, ίσως μία ολόκληρη ατζέντα και μια δέσμη προτάσεων και ιδεών για το πώς σκεφτόμαστε εμείς ιδεολογικοπολιτικά την επαγγελματική εκπαίδευση και κατάρτιση στη χώρα και το ποια είναι η κατεύθυνση, που θέλουμε να οδηγηθεί η χώρα, σε αυτό το πεδίο, σε ένα πεδίο, το οποίο παραμένει, δυστυχώς, σκοτεινό. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής**): Ευχαριστούμε, κύριε Παραστατίδη.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»)**:

Συχνά - πυκνά, κυρίες και κύριοι, αλλά με έναν τρόπο και στη συζήτηση του τωρινού νομοσχεδίου υποστηρίζεται από την Κυβέρνηση ότι η αναβάθμιση της επαγγελματικής εκπαίδευσης και κατάρτισης έχει ήδη ξεκινήσει, από το 2020, με την ψήφιση του νόμου 4763 και ότι με το υπό συζήτηση νομοσχέδιο, που θα γίνει νόμος, αυτή η αναβάθμιση επιταχύνεται και, άρα, ο στόχος της σύνδεσης της επαγγελματικής εκπαίδευσης με την αγορά εργασίας θα επιτευχθεί ακόμα καλύτερα.

Μάλιστα, όπως χαρακτηριστικά είπε ο κύριος Υπουργός, ο οποίος, ας σημειωθεί ότι είναι η τρίτη συνεχόμενη συνεδρίαση της Επιτροπής από την οποία απουσιάζει και αυτό δεν είναι και τόσο καλό σημάδι, χρειαζόμαστε - μεταφέρω ακριβώς τα λόγια του - μία νέα υπερηφάνεια της κατασκευής και της ελληνικής δημιουργίας, η οποία πρέπει να διαχυθεί στη χώρα μας. Ειλικρινά του ευχόμαστε, όπως και σε όλους τους πολιτικούς της αστικής τάξης, να την αποκτήσετε αυτή την υπερηφάνεια, αν και είναι αρκετά δύσκολο, αντικειμενικά, να συμβεί αυτό για την αστική τάξη και για τους εκπροσώπους της.

Σε ό,τι μας αφορά όλοι εμείς στο Κ.Κ.Ε., ποτέ δεν πάψαμε, όχι μόνο να είμαστε υπερήφανοι για την εργατική τάξη, ως την κύρια παραγωγό του κοινωνικού πλούτου, αλλά και να την εμπιστευόμαστε ως εκείνη την τάξη, στην οποία η ιστορία ανέθεσε εδώ και καιρό, την ανατροπή της καπιταλιστικής βαρβαρότητας που ζούμε και την οικοδόμηση της νέας κοινωνίας, όπου η ταξική εκμετάλλευση θα γίνει παρελθόν.

Ας γυρίσουμε, όμως, στην αναβάθμιση στην οποία και η σημερινή Κυβέρνηση διαφημίζει. Πόσο διαφορετική, αλήθεια, είναι η πραγματικότητα, που βιώνουν οι χιλιάδες μαθητές και σπουδαστές της Επαγγελματικής Εκπαίδευσης και Κατάρτισης; Βλέπετε οι ισχυρισμοί σας σκοντάφτουν, διαρκώς, πάνω στη συνεχιζόμενη υποχρηματοδότηση, τις απαρχαιωμένες, έως και επικίνδυνες υποδομές, τις τεράστιες ελλείψεις σε διδακτικό προσωπικό και εξοπλισμό και στις απλήρωτες πρακτικές των σπουδαστών, που τείνουν πια να γίνουν καθεστώς.

Στο σημερινό νομοσχέδιο, μάλιστα, γράφετε ότι όλα αυτά πρόκειται να συνεχιστούν. Διαβάζω, αυτολεξεί, την παράγραφο 5 της Αιτιολογικής Έκθεσης του νομοσχεδίου, «Οι στόχοι που επιδιώκονται, με τις προτεινόμενες διατάξεις, δεν είναι δυνατόν να αντιμετωπιστούν με διάθεση περισσότερων ανθρώπινων και υλικών πόρων». Σοβαρά; Σελίδα 46 του νομοσχεδίου. Θράσος; Σας ξέφυγε μήπως; Σε κάθε περίπτωση, αποτελεί τη δική σας ομολογία και της δικής μας κριτικής την επιβεβαίωση.

Το ίδιο, ακριβώς, όμως, επιβεβαιώνει και ο κ. Υπουργός, όταν λέει - στην πρώτη συνεδρίαση, που ήταν παρών, «Τα 114 εκατομμύρια ευρώ χρησιμοποιούνται για να αλλάξουν όλο τον εξοπλισμό των εργαστηρίων. Είχαν να αλλάξουν αυτοί οι εξοπλισμοί πάρα πολλά χρόνια. Αυτό συμβαίνει, χάρη στο Ταμείο Ανάκαμψης». Για τις υποδομές; Για τα σχολικά κτίρια, που γίνονται κάποτε και επικίνδυνα; Τίποτα. Κι όμως, προχθές, εδώ στην Επιτροπή μας, καταγγέλθηκε από την εκπρόσωπο των σπουδαστών, ότι στο Δ.Ι.ΕΚ. Πειραιά, εδώ και δύο χρόνια φτάνουν να κλείνουν πολλά τζάμια με κόλλες Α4. Αυτό είναι μονάχα ένα τραγικό παράδειγμα από τα τόσα και τόσα σε όλη τη χώρα, με ξεχαρβαλωμένα ταβάνια να στάζουν, με σοβάδες να πέφτουν, με τουαλέτες σκέτο θρίλερ και με προαύλια να πλημμυρίζουν. Για να μην μιλήσουμε, δηλαδή και για τα αναλώσιμα των σπουδαστών, για τα οποία σε ειδικότητες όπως η κομμωτική, η αισθητική ή η μαγειρική ζητούνται από τους σπουδαστές υπέρογκα ποσά κάθε εξάμηνο. Η εκπρόσωπος του Συλλόγου Σπουδαστών Δημόσιων Ι.Ε.Κ., προχθές στην Επιτροπή μίλησε μέχρι και για 300 ευρώ το εξάμηνο.

Όσο για τον εξοπλισμό των εργαστηρίων, ο κ. Υπουργός, προχθές είπε γι΄ αυτά τα 114 εκατομμύρια ευρώ από το Ταμείο Ανάκαμψης, ότι θα χρησιμοποιηθούν για να μπορέσουμε, λέει, εντός αυτής της τετραετίας, δηλαδή μέχρι το 2027 και αν, ότι για να μπορέσουμε να έχουμε θεμελιώσει / δομήσει, τουλάχιστον, 60 τέτοιες δομές, οι οποίες ιδανικά θα πρέπει να είναι θεματικά και περιφερειακά στοχευμένες. Για τις 60 δομές, δηλαδή, και αν μπορέσουμε. Για τις υπόλοιπες; θα συνεχίσουν να λειτουργούν με τόρνους επεξεργασίας, που κανονικά θα έπρεπε να βρίσκονται στα μουσεία της τεχνολογίας; Άρα, ξέρετε ότι είναι πολύ πιθανό να συνεχιστεί αυτή η απίθανη εικόνα της αναβάθμισης, όπως εσείς την ονομάζετε, στο Εργαστηριακό Κέντρο του Περιστερίου. Δεν το λέω τυχαία το παράδειγμα, γιατί εκεί στο Εργαστηριακό Κέντρο του Περιστερίου, οι σπουδαστές Μηχανοτρονικής κάνουν, παρακαλώ, μάθημα με ένα σοβιετικό αυτοκίνητο LADA. Φυσικά, εμείς οι παλαιότεροι γνωρίζουμε ότι αυτό το σοβιετικό αμάξι υπήρξε ένα θαύμα της μηχανικής, αλλά για το 1960 και το 1970. Σήμερα, κυκλοφορούν πια και ηλεκτρικά αυτοκίνητα. Κι αν δεν μπορείτε να βρείτε άλλο αμάξι για το Εργαστηριακό Κέντρο του Περιστερίου, όπως σας προτρέπει η εφημερίδα της ΚΝΕ «Οδηγητής», ευκαιρία είναι με αυτό να διδαχτούν την ανωτερότητα του σοσιαλισμού, τότε.

Στην πραγματικότητα, αυτό που θα γίνει ουσιαστικά, με το νομοσχέδιο, είναι στα ίδια κτίρια και με τα ίδια προβλήματα και με τις ίδιες παλιές εγκαταστάσεις να έρθουν να προστεθούν ακόμα περισσότεροι σπουδαστές είτε από τις σχολές ανώτερης επαγγελματικής κατάρτισης, τα πρώην ΙΕΚ, δηλαδή, είτε από τις επαγγελματικές σχολές κατάρτισης του επιπέδου 3. Να προσπαθείτε και από πάνω να μπολιάσετε το μυαλό των σπουδαστών με το ότι τάχα λέει η ασφάλεια στο χώρο δουλειάς αποτελεί αποκλειστική ευθύνη των εργαζομένων και τα ατυχήματα προκύπτουν από ατομικά λάθη. Έτσι γράφει μία πινακίδα στο απαρχαιωμένο εκείνο δημόσιο ΙΕΚ της Μοναστηρίου στη Θεσσαλονίκη. Είναι γραμμένο σε πινακίδα, όπου φοιτούν οι σπουδαστές. Πείτε μας, όμως, πότε και σε ποια ειδικότητα έχει γίνει έστω και κάποιος έλεγχος για την ασφάλεια των σπουδαστών στην πρακτική τους άσκηση; Το Υπουργείο τι κάνει; Δεν έχει ευθύνη γι’ αυτό; Να ένα πεδίο αναβάθμισης και γρήγορης μάλιστα. Γιατί δεν το κάνετε; Δεν έχει ευθύνη η Κυβέρνηση για τις απλήρωτες πρακτικές ασκήσεις, που εξελίσσονται σε μια τζάμπα ουσιαστικά δουλειά; Δεν ξέρετε ότι αυτό καίει, κυριολεκτικά, τους σπουδαστές των ΙΕΚ; Οι οποίοι δεν φτάνει που δουλεύουν ένα ολόκληρο εξάμηνο, οκτάωρο και περισσότερο κανονικής δουλειάς, χωρίς, παρακαλώ, πληρωμή, αλλά πολλές φορές και οι εργοδότες βάζουν τους σπουδαστές να εργάζονται σε πόστα άσχετα με την ειδικότητα τους, την οποία επέλεξαν να σπουδάσουν. Να τι σημαίνει, κυρία Υπουργέ, να μην υπάρχει ουσιαστική εποπτεία από κάποιο κρατικό φορέα από το Υπουργείο, μέσα στους χώρους εργασίας. Αυτό σημαίνει.

Ας δούμε, όμως, λίγο περισσότερο, τα κέντρα επαγγελματικής εκπαίδευσης κατάρτισης, τα ΚΕΕΚ, που αποτελούν και την καρδιά, ίσως του νομοσχεδίου αυτού. Όπως αποκάλυψε προχθές η εκπρόσωπος του ΣΕΒ, η ίδρυσή τους αποτέλεσε πρόταση - εμείς λέμε απαίτηση - του Συνδέσμου Ελλήνων Βιομηχάνων, την οποία βεβαίως, πρόθυμα, σπεύδει να υλοποιήσει η Κυβέρνηση, ώστε αυτά τα ΚΕΕΚ να προσφέρουν ειδικότητες - το παίρνω αυτολεξεί από το νομοσχέδιο - να προσφέρουν ειδικότητες εστιασμένες σε οικονομικές δραστηριότητες, πολύ chic!, στις οποίες βέβαια επιδίδονται συνήθως οι βιομήχανοι. Δεν μας λένε όμως όλοι αυτοί για τις επενδύσεις τους, που, συνεχώς, παινεύουν ότι οι επενδύσεις οι καπιταλιστικές οι δικές τους πάντα ακολουθούν την οσμή του κέρδους και ποτέ τις ανάγκες των πολλών της κοινωνίας. Και όταν αποσύρονται αυτές οι επενδύσεις, οι εργαζόμενοι πετιούνται μαζικά στον εφιάλτη της ανεργίας. Πόσες και πόσες φορές δεν το έχουν ζήσει αυτό οι εργαζόμενοι και όχι μόνο στη χώρα μας. Θα μου πείτε, γι’ αυτό γίνονται οι 130 νέοι οδηγοί κατάρτισης και υπάρχουν και τα γραφεία σταδιοδρομίας, ακριβώς για να παρακολουθούν, λέμε εμείς, και να απαντούν στις μεταβαλλόμενες και πρόσκαιρες ανάγκες των επενδυτικών επιλογών των καπιταλιστών με εργαζόμενους. Αλλά, ξέρετε, αυτό το πράγμα θυμίζει εκείνο το σκύλο, που κυνηγάει συνεχώς την ουρά του και φυσικά τους σπουδαστές των νόμων Κεραμέως και Πιερρακάκη πλέον και εκεί στον εργασιακό τους βίο τους περιμένουν άλλοι νόμοι, οι νόμοι Χατζηδάκη, οι νόμοι Κατρούγκαλου.

Συνοψίζοντας, με το σχέδιο νόμου κάτω από τον παραπλανητικό τίτλο «ενίσχυση του εθνικού συστήματος επαγγελματικής εκπαίδευσης και κατάρτισης», η Κυβέρνηση επιχειρεί να ευθυγραμμίσει, αυτό είναι το συμπέρασμα το πραγματικό, την επαγγελματική εκπαίδευση με τις απαιτήσεις των επιχειρηματιών, συντηρώντας, ταυτόχρονα, μην επιλύοντας ουσιαστικά, τα καθημερινά προβλήματα λειτουργίας των σχολών και των σχολείων.

Δεν θα μπορούσε, βέβαια, να προκύψει και κάτι διαφορετικό, από τη στιγμή που το νομοσχέδιο προέρχεται κατευθείαν από τα εργαστήρια της Ε.Ε., καθ’ ομολογία του, τα οποία νυχθημερόν ασχολούνται, όχι με τη μετάδοση στους μαθητές - σπουδαστές της γνώσης της επιστημονικής, της βαθιάς, αλλά με την αναβάθμιση των ληξιπρόθεσμων δεξιοτήτων τους για τις ανάγκες των κοινωνικών εταίρων. Έτσι, λέγονται πια οι βιομήχανοι στη γλώσσα της Ε.Ε., δηλαδή, των μεγάλων επιχειρηματιών. Όλα αυτά, βέβαια, τρέχουν παράλληλα και δεν είναι καθόλου άσχετα με τις αντιδραστικές αλλαγές που δρομολογούνται στην ανώτατη εκπαίδευση. Να ξέρετε, όμως, εσείς εκεί στην Κυβέρνηση, ότι έχουν γνώση οι φύλακες των λαϊκών δικαιωμάτων.

Και κάτι ακόμα πριν κλείσω. Είπε η Υπουργός ότι δεν θα πληγούν οι καλλιτέχνες με τη διάταξη του άρθρου 4. Αν πραγματικά το εννοείτε, τότε αποσύρετε αυτή τη διάταξη του άρθρου 4, αποσύρετε και το Προεδρικό Διάταγμα 85, που βγήκε στα τέλη του 2022, για να σας πιστέψουμε. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Κακλαμάνης Νικήτας, Καλλιάνος Ιωάννης, Καπετάνος Χρήστος, Δερμεντζόπουλος Χρήστος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Κυριαζίδης Δημήτριος, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Στολτίδης Λεωνίδας, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Μανούσος Γεώργιος, Ηλιόπουλος Αθανάσιος (Νάσος), Αναγνωστοπούλου Αθανασία (Σία), Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Χάιδω Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Κυρίες και κύριοι συνάδελφοι, η επαγγελματική εκπαίδευση και κατάρτιση τόσο σε ευρωπαϊκό, όσο και σε εθνικό επίπεδο, βρίσκεται σε κομβικό σημείο, καλούμενη να δώσει αποτελεσματικές απαντήσεις στις απαιτήσεις μιας συνεχώς εξελισσόμενης αγοράς εργασίας.

Συνεχίζοντας από την προηγούμενη συνεδρίαση, με τα άρθρα 14 έως και 17, βλέπουμε ότι εκείνα αφορούν στα πρότυπα ΕΠΑ.Λ.. Στην Υπουργική Απόφαση Κ3 58084 «Ρύθμιση θεμάτων εκπαιδευτικού οδηγού των Πρότυπων Επαγγελματικών Λυκείων (ΠΕΠΑ.Λ.)», με ημερομηνία 25/5/2021, στο άρθρο 5 αυτής αναφέρεται ότι «Τα ΠΕΠΑ.Λ. στελεχώνονται από εκπαιδευτικούς αυξημένων τυπικών και ουσιαστικών προσόντων, με την κατάλληλη επιστημονική κατάρτιση, την παιδαγωγική επάρκεια και εμπειρία, ώστε να είναι σε θέση να εφαρμόζουν καινοτόμες διδακτικές πρακτικές, να αξιοποιήσουν σύγχρονο εκπαιδευτικό υλικό στην επαγγελματική εκπαίδευση, πιλοτικές δράσεις σύνδεσης με την αγορά εργασίας και τις ανάγκες της τοπικής κοινωνίας και να εκπληρώσουν τους γενικούς σκοπούς των ΠΕΠΑ.Λ., όπως καθορίζονται στην παράγραφο 1 του άρθρου 16 του ν.4763/2020.»

Για το σκοπό αυτόν το Συμβούλιο Πρότυπων Επαγγελματικών Λυκείων, που συστάθηκε με το άρθρο 395 του ν.4957/2022, στα πρότυπα της Διοικούσας Επιτροπής των Πρότυπων και Πειραματικών Σχολείων και συγκροτήθηκε στις 29/9/2022, θα έπρεπε να προκηρύξει, κατόπιν αιτήματος των επιτροπών συντονισμού των πρότυπων επαγγελματικών λυκείων, τις κενές θέσεις εκπαιδευτών των ΠΕΠΑ.Λ., κατά κλάδο και ειδικότητα. Ως τώρα, δεν είδαμε καμία προκήρυξη, για την πρόσληψη κενών θέσεων θητείας εκπαιδευτικών αυξημένων τυπικών και ουσιαστικών προσόντων στα ΠΕΠΑ.Λ..

Αμφισβητούμε, επίσης, και τις διαδικασίες, με τις οποίες επιλέξατε τα 19 νέα πρότυπα ΕΠΑ.Λ., που ξεκίνησαν τη λειτουργία τους το σχολικό έτος 2022-2023. Πώς αξιολογήσατε τα προσόντα και την επάρκεια του εκπαιδευτικού προσωπικού τους; Δεν είναι κάπως αόριστα τα κριτήρια για το χαρακτηρισμό των ΕΠΑ.Λ., ως ΠΕΠΑ.Λ., αναφορικά με το μέγεθός τους και την τοποθεσία τους; Γιατί, παραδείγματος χάριν, επιλέξατε το ΕΠΑ.Λ. Νεάπολης και όχι το ΕΠΑ.Λ. Αγίου Νικολάου, στο Λασίθι; Ο Άγιος Νικόλαος, ως πρωτεύουσα του Νομού και λόγω θέσης, έχει την τακτικότερη συγκοινωνία και βρίσκεται πιο κοντά στις άλλες μεγάλες πόλεις του Νομού, Ιεράπετρα και Σητεία. Το ΣΥΠΕΠΑ.Λ. μερίμνησε για την εφαρμογή της εκπαιδευτικής πολιτικής περί πρότυπων επαγγελματικών λυκείων;

Συστάθηκαν σε όλα τα πρότυπα ΕΠΑ.Λ. τα κέντρα επιμόρφωσης, που προβλέπονται, από το άρθρο 5 του εκπαιδευτικού οδηγού των πρότυπων επαγγελματικών λυκείων και από το άρθρο 20 του ν.4763/2020 και, αν συστάθηκαν, έγιναν επιμορφώσεις; Εμείς το μόνο, που βρήκαμε, ήταν μια εισήγηση στο Κέντρο Εκπαίδευσης Εκπαιδευτικών του ΕΠΑ.Λ. Περάματος στις 7/12/2023.

Δυστυχώς, σύμφωνα με σχετικά δημοσιεύματα, δεν έχει ακόμα ξεκινήσει η ίδρυση των προβλεπόμενων κέντρων επιμόρφωσης, εντός των ΠΕΠΑ.Λ., για την περιοδική επιμόρφωση του μόνιμου προσωπικού τους σε θέματα, που άπτονται των εξελίξεων της επιστήμης τους και της διδακτικής των αντικειμένων τους, καθώς και για την απόκτηση των απαιτούμενων δεξιοτήτων, για την αποτελεσματικότερη υλοποίηση του εκπαιδευτικού τους έργου, ώστε να επιτευχθεί η απαραίτητη εναρμόνιση και αποτελεσματική ανταπόκριση στις αυξημένες απαιτήσεις ενός σύγχρονου και καινοτόμου περιβάλλοντος επαγγελματικής εκπαίδευσης, συντονιζόμενου, με τις ανάγκες της αγοράς εργασίας.

Επίσης, συστάθηκαν δύο ακόμα Επιτροπές για τα πρότυπα ΕΠΑ.Λ. η πρώτη, για την παρακολούθηση του έργου «Ανάπτυξη της συμμετοχής των κοινωνικών εταίρων στην ΕΕΚ» πιλοτικό πρόγραμμα, για τα πρότυπα ΕΠΑ.Λ.. Η δεύτερη, για τον σχεδιασμό προετοιμασία και διαρκή παρακολούθηση της ίδρυσης πρότυπων ΕΠΑ.Λ.. Επιτροπές, επί Επιτροπών, με επικάλυψη αρμοδιοτήτων. Συνήθης και προσφιλής τακτική, για την αποφυγή ευθυνών.

Στο άρθρο 18, ωραίες φαντάζουν οι προσθήκες του άρθρου, σχετικά με το σκοπό του Επαγγελματικού Λυκείου, αλλά κρίνεται από αμφίβολο ως απίθανο να εφαρμοστούν, στην πράξη.

Στο άρθρο 22, παρακάτω, σχετικά με την προσθήκη Τομεαρχών στο ΕΠΑ.Λ., που θα είναι αντίστοιχη σε αριθμό και ειδικότητα με τους τομείς που λειτουργούν στο ΕΠΑ.Λ., καθώς και ενός Τομεάρχη ΕΠΑ.Λ. γενικών μαθημάτων, εκφράζεται επιφύλαξη, ως προς το εάν έχει πραγματικό νόημα η νομοθέτηση τους ή απλά τίθεται, για μικροπολιτικό αλισβερίσι, λόγω και του ειδικού επιδόματος θέσης ευθύνης.

Αναφορικά με τα εργαστηριακά κέντρα του άρθρου 25, είναι σαφές ότι ο ρόλος των υπεύθυνων εργαστηρίων είναι κομβικός, για τη σωστή και ασφαλή λειτουργία των εργαστηρίων και τη βέλτιστη αξιοποίηση του εξοπλισμού. Δεν υπάρχει, όμως, πρόνοια στο νομοσχέδιο, για οικονομικά ή άλλα κίνητρα, για παράδειγμα, μείωση ωραρίου ή μοριοδότηση, ώστε κάποιος να θέλει να αναλάβει υπεύθυνος εργαστηρίου.

Ο Εκπρόσωπος των Τεχνολόγων, κατά τη συνεδρίαση της ακρόασης των φορέων, έθεσε μάλιστα θέμα παιδαγωγικής, λόγω της έλλειψης συλλόγου διδασκόντων, στα εργαστηριακά κέντρα και θέματα ασφάλειας, λόγω της έκτασής τους. Τα ίδια είπαν και Εκπρόσωποι της ΟΛΤΕΕ, οι οποίοι έθεσαν θέματα υποδομών, σε επίπεδο κτηρίων κυρίως, το Σωματείο Εκπαιδευτών Δημοσίων Ινστιτούτων Επαγγελματικής Κατάρτισης και λοιπών φορέων δια βίου μάθησης του δημοσίου, αναφέρει σε σχετική του ανακοίνωση ότι ορίζονται υπεύθυνοι εργαστηρίων εκπαιδευτικοί, που υπηρετούν σε εκπαιδευτικές μονάδες, που εξυπηρετούνται από το ΕΕΚ ή το σχολικό εργαστήριο, κατά περίπτωση, αντίστοιχων ειδικοτήτων με τα εργαστήρια, με σκοπό να καλύπτονται ο πρωινός, ο απογευματινός και ο εσπερινός κύκλος ημερήσιας λειτουργίας των εργαστηρίων.

Αυτό αποτελεί έναν επιπλέον λόγο να καταργηθεί η τροποποιητική Υπουργική Απόφαση, με την οποία στα εργαστηριακά κέντρα -ΕΕΚ, στα οποία εκπαιδεύονται οι καταρτισμένοι των δημοσίων ΙΕΚ και των δημοσίων ΕΣΚ, ορίζεται κατά προτεραιότητα σε κάθε εργαστηριακό μάθημα ή εργαστηριακό μέρος μικτού μαθήματος, ως εκπαιδευτής, εκπαιδευτικός του ΕΕΚ, παρακάμπτοντας, με αυτόν τον τρόπο, τον αξιολογικό πίνακα, αφού πλέον θα υπάρχει στο χώρο υπεύθυνος εργαστηρίου. Δεν υπάρχει κανείς λόγος να δίνεται προτεραιότητα στους μόνιμους εκπαιδευτικούς και να παρακάμπτουν τον αξιολογικό πίνακα.

Σχετικά με το άρθρο 30, πρόκειται, για εξουσιοδοτική διάταξη, σύμφωνα με την οποία δίνονται εξουσίες σε Υπουργούς να καθορίζουν το ύψος και τις προϋποθέσεις καταβολής αποζημίωσης στα μέλη των συμβουλίων σύνδεσης με την παραγωγή και την αγορά εργασίας, συνηθισμένη τακτική εισαγωγής εξουσιοδοτικών διατάξεων. Είναι ξεκάθαρο ότι ο καθορισμός ειδικότερων θεμάτων, μέσω Υπουργικών Αποφάσεων, αφήνουν περιθώρια υποκειμενικής ρύθμισης. Αν και δεν αναφέρεται στο σχέδιο νόμου σχετικά με τα Κέντρα δια βίου μάθησης, μιας και το έθιξε ο Εκπρόσωπος της Ελληνικής Συνομοσπονδίας Εμπορίου και Επιχειρηματικότητας, κι εμείς έχουμε κάνει σχετική ερώτηση στην περίπτωση β’ της παραγράφου 17 του άρθρου 169 του ν. 4763/2020, αναφέρεται ότι από 30/9/2023 τα κέντρα δια βίου μάθησης, που υποχρεούνται να υποβάλλουν προς πιστοποίηση τα προγράμματά τους, σύμφωνα με την παράγραφο 1 του άρθρου 57, υποχρεούνται να παρέχουν πιστοποιημένα προγράμματα. Ο Εκπρόσωπος της ΕΣΕΕ, κατά την ακρόαση φορέων, έθεσε το θέμα των καθυστερήσεων των πιστοποιήσεων, των προγραμμάτων, των κέντρων δια βίου μάθησης, με συνέπεια την καθυστέρηση της διεξαγωγής των προγραμμάτων και των αντίστοιχων πιστοποιήσεων.

Στην πρώτη μας ερώτηση στο Υπουργείο Παιδείας, 26/5/2022, το Υπουργείο Παιδείας μας είπε ότι το θέμα λύθηκε, γιατί δόθηκε παράταση με το άρθρο 46 του ν. 4937/2022. Το Υπουργείο Προστασίας του Πολίτη μας απάντησε ότι το πρόγραμμα, που το αφορά, βασικό πρόγραμμα κατάρτισης προσωπικού ιδιωτικής ασφάλειας έχει πιστοποιηθεί από το κέντρο μελετών ασφαλείας αλλά όχι από τον ΕΟΠΠΕΠ. Μάλιστα, το νέο πλαίσιο εκπαιδεύσεων, όπως και το παλιό, αποτελεί μια αξιόλογη προσπάθεια του ΚΕΜΕΑ με στόχο την πιστοποίηση του προγράμματος από τον ΕΟΠΠΕΠ, αλλά οι διαδικασίες πιστοποίησης δεν ολοκληρώθηκαν. Αυτά δείχνουν σαφείς και διαχρονικές παθογένειες των προγραμμάτων κατάρτισης και δια βίου μάθησης, με ευθύνη της πολιτείας. Όπως αναφέραμε στην προηγούμενη συζήτηση, υπάρχουν ομοειδείς δομές σε διαφορετικά Υπουργεία, χωρίς να υπάρχει καμία συνεννόηση και συνεργασία. Νομοθετείτε, χωρίς να είστε σε θέση να εφαρμόσετε. Κατά την ακρόαση φορέων, μέλος της Πανελλήνιας Ένωσης Ιδιωτικών ΙΕΚ ακούστηκε να λέει «κάτω από τη μύτη μας, αυτή τη στιγμή, πωλούνται μέσα από τα κομμωτήρια, τουρκικές πιστοποιήσεις, οι οποίες οδηγούν σε άδεια ασκήσεως επαγγέλματος.» Ευσταθεί αυτή η σοβαρή καταγγελία; Έχετε σκοπό να διερευνήσετε το τί ακριβώς συμβαίνει;

Με το άρθρο 33, έχουμε την προσθήκη των δημοσίων υπαλλήλων για τη θέση του Υποδιευθυντή Δημοσίου ΣΑΕΚ, ώστε να παρέχεται η δυνατότητα και σε μόνιμους δημόσιους υπαλλήλους να συμμετέχουν στη διαδικασία επιλογής και να τοποθετούνται, ως Υποδιευθυντές δημοσίων ΣΑΕΚ, αρμοδιότητας του Υπουργείου. Με ποια αιτιολογία εισάγεται γενικά ο δημόσιος υπάλληλος; Θα είναι εκπαιδευτικός, που θα πρέπει να έχει την απαιτούμενη τετραετή εκπαιδευτική προετοιμασία; Εμείς στην «Ελληνική Λύση» θεωρούμε ότι είναι υποχρέωση της ελληνικής πολιτείας να ενθαρρύνει τη συμμετοχή στην επαγγελματική εκπαίδευση, παρέχοντας σοβαρά και ουσιαστικά κίνητρα.

Δυστυχώς, όμως, φαίνεται ότι το επισπεύδον Υπουργείο και γι’ ακόμη μια φορά εισάγει ρυθμίσεις, που φαντάζουν άνευ πρακτικής ουσίας και σημασίας, σαν απλά να επιθυμεί να αποδείξει ότι παράγει έργο, κάνοντας τελικά μια τρύπα στο νερό. Σας ευχαριστώ.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Ευχαριστούμε πολύ την κυρία Ασημακοπούλου. Το λόγο έχει ο κύριος Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Αξιότιμε κύριε Πρόεδρε, αξιότιμες κυρίες Υφυπουργοί, κυρίες και κύριοι συνάδελφοι, όπως και στις προηγούμενες εισηγήσεις μου, εγώ θα επιδαψιλεύσω και θα συνταχθώ προς την ψήφιση του εν λόγω σχεδίου νόμου, καθότι κρίνω και φρονώ ότι το πλέγμα των κείμενων διατάξεων κείται προς την ορθή κατεύθυνση, διότι θα αποτελέσει το εφαλτήριο, προεχόντως και κυρίως, να αρθούν κάποιες ιδεοληψίες και προκαταλήψεις. Ασφαλώς, ο πρώτιστος γνώμων είναι το αγαθό της εκπαιδεύσεως, το οποίο θα παρέχεται ισότιμα και δεν θα προσκρούει σε ιδεοληψίες και σε δογματισμούς, οι οποίες κάμπτουν τη δυνατότητα καταπολέμησης της αναξιοκρατίας, ιδίως σε πρωτοβάθμιο στάδιο και ποιο είναι αυτό; Τη δυνατότητα, δηλαδή, να υπάρχει επιτέλους μια ορθή διασύνδεση των εκπαιδευομένων με την αγορά εργασίας. Βεβαίως, όλα επι τη πράξη, εφόσον εφαρμοστεί η κείμενη νομοθεσία, ελέγχονται και με τις θεμελιώδεις αρχές του κράτους δικαίου, οι οποίες είναι η αρχή της αναλογικότητας.

Υπό το πρίσμα και τον κράτιστο γνώμονά αυτών, μπορεί να ελεγχθεί αν υπάρχει κάποια παρέμβαση ουσιαστικά, όπου αποψιλώνει και καταλύει την ισότιμη μεταχείριση, όπως άκουσα από τα Κόμματα, ιδίως της ελάσσονος Αντιπολιτεύσεως, καθόσον αφορά, δηλαδή, την παρέμβαση των βιομηχάνων, όπου εις το άκουσμα ουσιαστικά της έννοιας αγοράς ή βιομηχάνων ή μάνατζερ κτλ. αμέσως, ευθύς αμέσως, άκρατα και άκριτα βδελύττονται και το αποκηρύττουν αναιτιολόγητα, μετά βδελυγμίας.

Άρα, λοιπόν, θέλω να πω ότι εδώ, στην προκειμένη περίπτωση, πρέπει να είμαστε ορθόφρονες, ορθολογιστές και μη υποκριτές, να συμβάλουμε ουσιαστικά και να ευθυγραμμιστούμε με τους καλπασμούς του μέλλοντος, να αφουγκραστούμε και να ενωτιστούμε τον βηματισμό του πνεύματος ή μάλλον το ενέργημα του πνεύματος, το οποίο έχει δύο συστατικά στοιχεία: Η χρονικότητα και η εντοπιότητα. Αυτά τα στοιχεία του πνεύματος της παιδείας αρύονται από τα νάματα της ελληνοχριστιανικής παραδόσεως. Βεβαίως, εν προκειμένω, δεν σχετίζεται άμεσα, εν ψήγματι, όμως υπάρχει το αποτύπωμα αυτό της διαχρονικής αλληλουχίας, της πνευματικής μας παράδοσης. Πέραν όμως όλων αυτών, εγώ θα συνεχίσω να στηλιτεύω ουσιαστικά, τον δογματισμό και την αγκύλωση και θα θίξω εν σπέρματι κάποιες παραμέτρους, οι οποίες θα προκύψουν, αναποδράστως, ενόψει των επικείμενων σχεδίων νόμου, όπου ορισμένα κόμματα επιχειρούν αντί πρόσφορου τρόπου να οικειοποιηθούν, να εργαλειοποιήσουν ή να σφετεριστούν ουσιαστικά την έννοια της εκπαίδευσης και της παιδείας. Εξ ου και υφίστανται ακόμη και το 2024 αυτού του είδους οι αγκυλώσεις, ενώ και οι ίδιοι γνωρίζουν, ότι κατ’ ουσίαν δεν παράγουν κανένα ουσιαστικό αποτέλεσμα και δεν αποτελούν κινητήριο δύναμη, προς μια τελεσφόρα εξέλιξη της εκπαίδευσης και της παιδείας. Εις τον αντίποδα αποτελούν απλώς βαρίδια και αγκυλώσεις προς το παρελθόν.

Άρα, λοιπόν εδώ, στην προκειμένη περίπτωση, στα δημόσια πανεπιστήμια, το 2024, εφόσον είμαστε κράτος - μέλος της Ευρωπαϊκής Ενώσεως και ευθυγραμμιζόμαστε και συντασσόμαστε και επιχειρούμε ουσιαστικά την δια βίου εκπαίδευση και την εξέλιξη, μέσα στα πλαίσια αυτά, αντιμετωπίζουμε κάποια καίρια ζητήματα, τα οποία δεν επιλύονται, ενδημούν επί όλο αυτό το μακρό χρονικό διάστημα, ακριβώς, για να υπηρετήσουν χρόνιες μικροκομματικές παθογένειες, δηλαδή υποσκάπτουν, υπονομεύουν κάθε εγχείρημα εξέλιξης και προόδου. Τα ελληνικά πανεπιστήμια, ακόμη και τα σχολεία, όπου η υλικοτεχνική υποδομή δεν είναι αντικείμενο, αλλά υπάρχει μια αντικειμενική ευθύνη εν πάση περιπτώσει για το γεγονός ότι υφίσταται εγκατάλειψη και παραμέληση κατ’ ουσίαν των κτιρίων. Σε αυτό πρέπει να κάνουμε μια αναδρομή για τη συνολική αντικειμενική ευθύνη όλων των κυβερνήσεων, καθόσον αφορά την ύπαρξη των εθιμοτυπικών καταλήψεων με αιτήματα, τα οποία είναι στοχευμένα σε μικροκομματικές σκοπιμότητες και όχι κατ’ ουσίαν στην πρόοδο της δημοσίας εκπαιδεύσεως και κατ’ αναλογία και της εκπαιδεύσεως, η οποία προάγεται, μέσω του υπό ψήφιση σχεδίου νόμου.

Και επανέρχομαι, κατόπιν αυτής της επεξηγηματικής παρενθετικής παρεκβάσεως, που αφορά την υφιστάμενη κατάσταση στα πανεπιστήμια. Τα λέω αυτά για να καταγραφούν στα πρακτικά, ούτως ώστε να υπάρχει ένα πεδίο επίκλησης, εν ευθέτω χρόνω, όταν έρθουν τα υπόλοιπα σχέδια νόμου. Δηλαδή, αυτή τη στιγμή, το 2024, υπάρχουν άχρηστοι παρωχημένοι θεσμοί, που δεν εξυπηρετούν απολύτως τίποτα. Μετατρέπουν τα δημόσια πανεπιστήμια ουσιαστικά σε ένα «άντρο μικροεγκληματικότητας», που υπάρχει ρύπανση, ένας αισθητικός εκβαρβαρισμός.

Όλα αυτά, στην ουσία επιβαρύνουν έτι περαιτέρω την υλικοτεχνική υποδομή. Άρα, εδώ δεν είναι το ζήτημα να εθελοτυφλούμε και «à la carte» να γινόμαστε επιλεκτικοί, επί της υλικοτεχνικής δομής των συγκεκριμένων κτιρίων, όταν υφίσταται μια αντικειμενική ευθύνη, η οποία αντικειμενική ευθύνη πρέπει να την βαρύνει κατ’ αναλογία. Υφίσταται, δηλαδή, συνυπαιτιότητα, θα έλεγα συναιτιότητα, όλων των υπολοίπων Κομμάτων, ούτως ώστε να επιχειρήσουν, να συνειδητοποιηθεί δηλαδή, ότι το αγαθό της Παιδείας, της Εκπαίδευσης, στα πλαίσια της σημερινής τρέχουσας καπιταλιστικής αναδιάρθρωσης και θα συμφωνήσω, βεβαίως, υπάρχει ένας αναθεωρητισμός, ενόψει της τέταρτης βιομηχανικής επανάστασης, ένεκεν και συνεπεία της παγκοσμιοποιήσεως, ένεκεν και συνεπεία της τεχνοφεουδαρχίας και του συνταγματικού νέου φεουδαρχισμού. Όλα αυτά τα καινοφανή σχήματα, τα οποία καλούμαστε να συζητήσουμε, να αντιμετωπίσουμε, υπό το πρίσμα και τη σκοπιά των οποίων γίνεται η συζήτηση του σημερινού σχεδίου νόμου, αλλά να τα βλέπουμε ολιστικά και όχι αποσπασματικά, για να καταλήξουμε σε ένα γόνιμο συμπέρασμα, υπέρ του κοινού και δημοσίου συμφέροντος.

Άρα, λοιπόν θέλω να πω ότι η αυτοκριτική ημών είναι το κλειδί, για να μπορέσουμε ιδίως τα κρίσιμα και ευαίσθητα ζητήματα της παιδείας να τα αντιμετωπίζουμε, χωρίς ιδεοληψίες του παρελθόντος, με μια προοπτική στην ουσία, εξέλιξης και προόδου, εναρμονιζόμενη και ευθυγραμμιζόμενη με τον βηματισμό του πνεύματος που υπαγορεύεται από το μέλλον. Σας ευχαριστώ, πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Κατσιβαρδά. Το λόγο έχει η κυρία Αθανασία (Σία) Αναγνωστοπούλου, Ειδική Αγορήτρια της Κ.Ο. «Νέα Αριστερά».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε.

Στις προηγούμενες συνεδριάσεις της Επιτροπής ήταν βέβαια Ειδική Αγορήτρια της Νέας Αριστεράς η κυρία Τζούφη, που έκανε αναλυτική παρουσίαση και εφ΄ όλης της ύλης και των άρθρων του νομοσχεδίου, άρα θα είμαι σύντομη. Θέλω να ξεκινήσω, με δύο γενικές παρατηρήσεις.

Όταν ζούμε σε μία εποχή, που η χώρα μας έχει περάσει μια οικονομική κρίση, όπου υπάρχουν πολλαπλές κρίσεις, κλιματική κρίση, υγειονομική κρίση και αυτά συνεχίζονται, αυτό που πρέπει να κάνει ένα Κράτος, είναι ο σχεδιασμός, για την επόμενη μέρα. Ο σχεδιασμός, στη βάση του συλλογικού νου. Η επιστήμη, οι επιστήμονες όλων των ειδικοτήτων, έχουν αναπτύξει πολύ σημαντικά επιτεύγματα. Αυτό είναι το πρώτο και η κατεύθυνση της ανασυγκρότησης της χώρας, με βάση αυτόν το συλλογικό νου και αυτόν που θέλει ένα Κράτος να κάνει για την κοινωνία του. Η διάχυση αυτής της γνώσης, που είναι τεράστια, γίνεται μέσα από την εκπαίδευση. Η επαγγελματική εκπαίδευση είναι ένας από τους πυλώνες, η γενική από τη μία και η επαγγελματική, μέσα από την οποία κατευθύνονται όλες αυτές οι γνώσεις. Ακούω συνέχεια, παίρνουμε υπόψη μας την πραγματικότητα και η τέταρτη βιομηχανική επανάσταση και η πέμπτη κ.λπ.. Αυτά δεν είναι λόγια. Αυτά έχουν δεσμεύσεις συγκεκριμένες, οι όποιες δεσμεύσεις περνάνε, μέσα από την εκπαίδευση.

Η δεύτερη γενική παρατήρηση. Έχουμε μια συσσωρευμένη εμπειρία, εμπειρία που βασίζεται στη γνώση επί του πεδίου των εκπαιδευτικών. Όταν θέλει να κάνει κανείς μεταρρυθμιστικές αλλαγές μεγάλες, όπως ακούμε την Κυβέρνηση κάθε τρεις και λίγο, οι πρώτοι, που πρέπει να καλούνται σε διαβούλευση και ευρεία διαβούλευση, είναι αυτοί που έχουν τη συσσωρευμένη γνώση και εμπειρία. Βλέπουμε τους εκπαιδευτικούς απόντες. Τα είπαν και στην Επιτροπή. Τι βλέπουμε συνήθως; Τον ΣΕΒ, ο οποίος λέει εισηγείται, προτείνει. Εγώ συμφωνώ με όσους το είπαν πριν, ότι ο ΣΕΒ επιβάλλει την κατεύθυνση. Δεν γίνεται έτσι. Η αγορά και το ξέρετε πάρα πολύ καλά είναι ένα ευμετάβολο πράγμα. Το πώς θα συντονίσει κανείς πού θέλει να πάει το μέλλον μιας χώρας, αυτό καθορίζεται από αυτόν τον συλλογικό νου και τη συσσωρευμένη εμπειρία.

Θα μου πείτε, βέβαια, είναι προς τα πού κοιτάει κανείς την κοινωνία, από πού την κοιτάει και τι θέλει να κάνει. Γι΄ αυτό δεν θα συμφωνήσουμε ποτέ. Όταν ακούω την Κυβέρνηση να λέει «δεν μας προτείνετε το ένα, δεν μας προτείνετε το άλλο», μα ό,τι και να προτείνουμε, όποιο Κόμμα της Αντιπολίτευσης και να το προτείνει, δεν πρόκειται να το δεχτείτε. Γιατί όταν κοιτάμε από άλλη ματιά την κοινωνία, άλλο πράγμα θα βγάλουμε. Κάνετε, λέτε, αυτή τη μεταρρύθμιση. Ποιοι συμμετείχαν, με ποιους διαβουλευτήκατε και ποιες είναι οι γνώμες τους; Τους ακούσαμε στην Επιτροπή. Γιατί είναι απόντες όλοι αυτοί οι άνθρωποι;

Να έρθω τώρα πιο συγκεκριμένα στο νομοσχέδιο και να συνοψίσω αυτά, που έχουμε πει και αυτά που έχει πει η κυρία Τζούφη. Καταρχάς, πρόκειται για συνέχεια της πορείας, που χαράχτηκε με το νόμο Κεραμέως, τον ν. 4763 του 2020. Απογυμνώνεται από τον παιδαγωγικό, τον εκπαιδευτικό και τον κοινωνικό της ρόλο η επαγγελματική εκπαίδευση. Λύκειο είναι τα ΕΠΑ.Λ.. Εάν δεν έχουμε αυτό στο επίκεντρο ότι είναι λύκειο, όλες οι ρυθμίσεις θα πηγαίνουν προς μία κατεύθυνση, που δεν διευκολύνει την εκπαιδευτική - το καλύτερο που μπορώ να πω, δεν διευκολύνει την παιδαγωγική και κοινωνική διάσταση των λυκείων.

Τι προβλέπεται, γενικώς, με τις διατάξεις για τα ΕΠΑ.Λ.. Πρώτον, συγχωνεύσεις, καταργήσεις, ευελιξία στις ειδικότητες και στα προγράμματα σπουδών. Με παρεμβάσεις της τοπικής αγοράς, περιθωριοποίηση του συλλόγου διδασκόντων, απλήρωτη και ανασφάλιστη ανήλικη εργασία. Αυτά είναι τα 3, που βγαίνουν από το νομοσχέδιο. Αντί, λοιπόν, να πάνε τα ΕΠΑ.Λ. σε μία κατεύθυνση που θα δείχνουν, θα ενισχύσουν την εκπαιδευτική και κοινωνική τους διάσταση, τα πηγαίνουμε σε μία εντελώς άλλη κατεύθυνση και το τονίζω αυτό, συνέχεια. Γιατί, κυρίες και κύριοι συνάδελφοι, βλέπουμε πόσο έχει αυξηθεί η σχολική βία. Αυτό είναι το πρώτο μεγάλο ερώτημα, στο οποίο πρέπει να απαντάει η οποιαδήποτε μεταρρύθμιση. Το πρώτο, το πρώτο και θεμελιώδες.

Για τα ΙΕΚ, τα οποία δοκιμάζονται από έλλειψη χρηματοδότησης και συνθήκες κτιριακών υποδομών, να μην το συζητάμε καθόλου. Τι κάνετε; Προβλέπεται μία απλή μετονομασία, δίχως να υπάρχουν ρυθμίσεις που επιλύουν τα κρίσιμα λειτουργικά προβλήματα. Και εδώ υπάρχει ένας πολύ μεγάλος κίνδυνος, που ζητάμε και εμείς ως Νέα Αριστερά, να αλλάξει. Κάνετε ανώτερες σχολές, τις ονοματίζετε ανώτερες, με προσόντα ΔΕ, πράγμα το οποίο σημαίνει ότι συμπαρασύρει και θα συμπαρασύρει όσες διαβεβαιώσεις και να λέτε. Ή θα πρέπει να φύγει αυτή η διάταξη ή συμπαρασύρει όλες τις καλλιτεχνικές σπουδές. Ή, λοιπόν, τώρα, εμείς θα την καταθέσουμε την τροπολογία αύριο, αυτή που είχαμε καταθέσει και ως ΣΥΡΙΖΑ, νομίζω και το ΚΚΕ, στην προηγούμενη κυβερνητική θητεία, η ΠΟΘΑ την είχε καταθέσει στα σωματεία, το Σωματείο Ελλήνων Ηθοποιών κ.λπ., που θα αλλάξει η αναγνώριση, θα γίνει ανωτεροτοποίηση των καλλιτεχνικών σπουδών, των πτυχίων των καλλιτεχνικών σπουδών.

Να φτάσω, όμως, στο ζουμί, στη μεγάλη μεταρρυθμιστική τομή, υποτίθεται, αυτού του νομοσχεδίου, που δημιουργούνται τα κέντρα επαγγελματικής εκπαίδευσης και κατάρτισης, τα περίφημα campus. Τι είναι αυτά τα campus, επί της ουσίας; Δεν είναι δομές, δεν είναι τίποτα καινούργιο, που θα πεις ότι αλλάζει το σύστημα της επαγγελματικής εκπαίδευσης και λοιπά. Είναι θεσμός, με τον οποίο η Κυβέρνηση στοχεύει στην περαιτέρω ιδιωτικοποίηση και την πρόσδεση στα συμφέροντα της αγοράς, καθώς το νέο σχήμα πρόκειται να διευκολύνει τη χρηματοδοτική ροή και το αγοραίο μάνατζμεντ. Άλλωστε, με αυτό τον τρόπο, όπως βλέπουμε, συγχωνεύονται και ΕΠΑ.Λ.. Αφορά λίγα ΕΠΑ.Λ., αλλά προβλέπεται και συγχώνευση ΕΠΑ.Λ.. Φανταστείτε τώρα, με τέτοια προβλήματα που έχουμε στα ΕΠΑ.Λ. και με τη σχολική βία, να γίνονται τεράστιες σχολικές μονάδες. Εκεί τι πρόκειται να γίνει, δεν ξέρω.

Σε αυτά τα κέντρα θεσμοθετείται θέση μάνατζερ, με έξτρα αμοιβή, είτε από τον κρατικό προϋπολογισμό είτε από ευρωπαϊκά κονδύλια. Προβλέπεται πως μπορεί να μην είναι εκπαιδευτικός, αλλά οποιοσδήποτε υπάλληλος του δημοσίου στο πρότυπο που θεσμοθετήθηκε στα ΙΕΚ με τον νόμο του 2020. Θεσμοθετείται το εποπτικό συμβούλιο αυτών των κέντρων, ως όργανα διοίκησης, στο οποίο συμμετέχουν εκτός των διευθυντών των σχολικών μονάδων και των σχολών, εκπρόσωπος του δήμου και εκπρόσωποι των τοπικών επιμελητηρίων. Δεν προβλέπεται πως θα διαμορφώνεται η πλειοψηφία και θα μπορούσε, έτσι όπως φαίνεται, οι εκπρόσωποι των επιμελητηρίων, να είναι πολύ περισσότεροι από τους διευθυντές των σχολείων και των σχολών. Δεν θα πω τις λεπτομέρειες, γιατί δεν έχω χρόνο. Είπα για τη συστέγαση, για τη συγχώνευση των ΕΠΑ.Λ..

Θέλω, όμως, να πω ένα πράγμα. Ότι η περιθωριοποίηση των διδασκόντων γίνεται ακόμα μεγαλύτερη για τα ΕΠΑ.Λ. που δεν εντάσσονται σε αυτά τα κέντρα, με την επιτροπή συντονισμού που δημιουργείται, με το διευθυντή, υποδιευθυντές, οι οποίοι αυξάνονται κ.λπ. και η ανάθεση εκπαιδευτικών θεμάτων σε αυτή την επιτροπή. Δεν λέω για τα εργαστήρια των ΕΠΑ.Λ., τα οποία αντικαθίστανται με την πρακτική άσκηση, την πρακτική άσκηση που είναι απλήρωτη. Δεν μιλάω για όλα αυτά. Θέλω, όμως, να τονίσω ένα πράγμα. Εγώ να συμφωνήσω μαζί σας, να παραστήσω την αφελή και να πω ότι όντως πάτε σε μεγάλη μεταρρύθμιση, γιατί η βιομηχανική επανάσταση, γιατί όλα αυτά. Είναι δυνατόν στην επαγγελματική εκπαίδευση αυτής της χώρας τα σχολικά βιβλία να είναι του 2000; Πείτε μου, το 2017, 24 χρόνια μετά και μόλις είχα φύγει από το Υπουργείο Παιδείας, είχαν δοθεί από το ΕΣΠΑ στο ΙΕΠ 10 εκατομμύρια, αν δεν κάνω λάθος στον αριθμό γιατί προσπαθώ να το θυμηθώ απ’ έξω, για τα καινούργια σχολικά βιβλία που έπρεπε να δοθούν. Πώς θα προχωρήσει η διάχυση της γνώσης και οι δεξιότητες που λέτε; Πώς θα γίνουν ελκυστικά τα επαγγελματικά σχολεία, η επαγγελματική εκπαίδευση, αν οι μαθητές και οι μαθήτριες δεν έχουν καμία επαφή με αυτή την καινούργια γνώση, τις νέες τεχνολογίες και όλα αυτά. Πείτε μου, τι έχει γίνει με αυτό το πρόγραμμα των σχολικών βιβλίων. Γιατί μεταρρυθμίσεις πομπώδεις και επικοινωνιακού χαρακτήρα, χωρίς να βασίζονται στο βασικό που είναι τα σχολικά βιβλία, χωρίς να βασίζονται στην αναβάθμιση των εργαστηρίων μέσα σε αυτά τα βιβλία και χωρίς προσλήψεις μόνιμου προσωπικού απλά μιλάμε στο κενό. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Θα ήθελα να σας ενημερώσω ότι θα έρθουν στα email σας εντός ολίγου 20 φάκελοι που μας έχουν αποσταλεί από την UEFA, για ύποπτα ποδοσφαιρικά παιχνίδια του ελληνικού πρωταθλήματος, τα οποία διερευνώνται, απλώς για την ενημέρωσή σας.

Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα – «ΝΙΚΗ»»)**: Θα ξεκινήσω από την παραδοχή όλων για την μεγάλη ανάγκη της ενίσχυσης της επαγγελματικής εκπαίδευσης στην Ελλάδα. Οι επιλογές πρωτίστως των κυβερνήσεων των τελευταίων δεκαετιών και δευτερευόντως της ελληνικής κοινωνίας, οδήγησαν τη συγκεκριμένη κατηγορία εκπαίδευσης σε πλήρη απαξίωση και έσχατη επιλογή για σπουδές, τη δε οικονομία της χώρας σε συστηματική έλλειψη ειδικευμένων εργαζόμενων και την ανάγκη εισαγωγής εργατικών χεριών από τρίτες χώρες.

Σε κάθε περίπτωση το ζητούμενο είναι η επαγγελματική εκπαίδευση και κατάρτιση να συνιστά μια σοβαρή επιλογή, όχι μόνο των νέων αλλά και των εκπαιδευτικών. Γι’ αυτό και εμείς θα είμαστε σε κάθε τέτοια προσέγγιση θετικοί, όταν αυτή αφορά ένα μεγαλόπνοο και ρεαλιστικό σχέδιο, το οποίο όμως θα συνεπάγεται την άμεση διασύνδεση των ειδικοτήτων επαγγελματικής εκπαίδευσης και κατάρτισης με την αγορά εργασίας, τη χρηματοδότηση από το κράτος επαγγελματικής εκπαίδευσης με το συγκεκριμένο ποσοστό σε σχέση με τη χρηματοδότηση της τριτοβάθμιας εκπαίδευσης. Χαρακτηριστικό παράδειγμα, τα νέα αναλυτικά προγράμματα σπουδών που κινδυνεύουν να μείνουν κενά περιεχομένου χωρίς σύγχρονη υλικοτεχνική υποδομή και πρακτική άσκηση υψηλού επιπέδου, ενταγμένη στις σύγχρονες ανάγκες και απαιτήσεις.

Αναδιαμόρφωση του χάρτη της επαγγελματικής εκπαίδευσης και κατάρτισης, με δημιουργία σχολών με ειδικότητες υψηλής δυναμικής και παροχής κινήτρων σε σπουδαστές, αντίστοιχης αυτής που παρέχεται στους φοιτητές των πανεπιστημίων. Υποτροφίες, επίδομα στέγασης, σίτισης, αυστηρό και συνάμα ελκυστικό πλαίσιο σπουδών με παροχή υψηλού επιπέδου κατάρτισης, προσαρμοσμένο στην αναγκαιότητα της αγοράς εργασίας, για νέους και νέες με μεσαίου τύπου επαγγελματικά προσόντα. Υποχρεωτική πρακτική άσκηση με επιδότηση για όλους τους σπουδαστές στο πλαίσιο της εκπαίδευσης που πρέπει αυτοί να αποκτούν στις συγκεκριμένες σχολές. Ισότιμη και πλήρη κατοχύρωση επαγγελματικών δικαιωμάτων σε όλους τους αποφοίτους των σχολών επαγγελματικής εκπαίδευσης. Διασφάλιση της δυνατότητας των αποφοίτων επαγγελματικής εκπαίδευσης να συνεχίσουν τις σπουδές τους στην τριτοβάθμια εκπαίδευση, με προκαθορισμένες προϋποθέσεις. Επανεξέταση της κατανομής των πτυχιούχων επαγγελματικής εκπαίδευσης στο εθνικό πλαίσιο προσόντων, με σκοπό την αποφυγή ύπαρξης σχολών πολλαπλών ταχυτήτων.

Αντίθετα, όπως ακούσαμε και από τους ίδιους τους σπουδαστές αλλά και από εκπροσώπους των εκπαιδευτικών, χθες στους φορείς, κάτι τέτοιο δεν προκύπτει από το παρόν νομοσχέδιο. Σπουδαστές και εκπαιδευτικοί, ενώ είναι οι άμεσα ενδιαφερόμενοι και επηρεαζόμενοι, δεν κλήθηκαν ποτέ σε συζήτηση, διαβούλευση και ανταλλαγή προτάσεων με το Υπουργείο. Πώς καλλιεργείται έτσι η συναίνεση και η σύμπνοια των φορέων;

Το παρόν νομοσχέδιο είναι η συνέχεια του νόμου 4763/2020, ενός νόμου που αποδείχθηκε πλήρως αποτυχημένος στην εφαρμογή του αυτά τα χρόνια. Τα σχολικά βιβλία είναι ήδη παρωχημένα αφού γράφτηκαν τον προηγούμενο αιώνα. Με το παρόν νομοσχέδιο περιθωριοποιείτε τον Σύλλογο Διδασκόντων. Δημιουργείτε τεράστια σχολικά συγκροτήματα με τις συγχωνεύσεις, ενώ γνωρίζετε πως σε τέτοια συγκροτήματα η σχολική βία αυξάνεται ραγδαία. Δυστυχώς, το νομοσχέδιο αυτό δεν αποτελεί ένα μεγαλόπνοο και ρεαλιστικό σχέδιο αναβάθμισης της επαγγελματικής εκπαίδευσης. Σας καταθέτω μερικές προτάσεις όσον αφορά την καλύτερη και ασφαλέστερη λειτουργία των εργαστηριακών κέντρων.

*(Στο σημείο αυτό καταθέτει τα σχετικά έγγραφα.)*

Θετικά βλέπω την πρωτοβουλία για την κατάθεση της τροπολογίας για τη διαδικασία επιλογής συντονιστών. Είναι προς την κατεύθυνση της αξιοκρατίας βασικού και διαχρονικού αιτήματος για εμάς στη «ΝΙΚΗ». Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε πολύ τον κύριο Τσιρώνη. Το λόγο έχει ο κύριος Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Είναι παρήγορο ότι υπάρχουν και νέοι άνθρωποι και τους ευχόμαστε καλή θητεία.

Η «Πλεύση Ελευθερίας» δεν είναι πάντοτε εκ προοιμίου αντίθετη σε κάθε νομοσχέδιο που έρχεται για καθαρά αντιπολιτευτικούς λόγους. Όμως, με γνώμονα την ανταλλαγή των απόψεων δεν μπορούμε παρά να ασκούμε κριτική και να κάνουμε εποικοδομητικές προτάσεις όποτε χρειάζεται για τα ζητήματα που προκύπτουν.

Το νομοσχέδιο φαίνεται ότι δεν εστιάζει στην ανάγκη ανανέωσης των σπουδών και των χώρων όπου γίνονται αυτές οι σπουδές. Παρ’ όλα αυτά δεν αρνούμαστε την αγαθή πρόθεση όσων συνέταξαν αυτό το νομοσχέδιο. Όμως, μας δημιουργεί την αίσθηση ότι προσπαθεί να φέρει μια Παιδεία διαφορετικών ταχυτήτων στα πλαίσια των απαιτήσεων των επιχειρηματιών. Ρυθμίζει ζητήματα κατάρτισης της εκπαίδευσης, ζητήματα αξιοκρατίας και είναι συμπληρωματικό οργανωτικής υφής που έρχεται να βελτιώσει όσα δεν μπόρεσε να υπερασπιστεί ο Νόμος Κεραμέως.

Το νέο νομοσχέδιο επιταχύνει και εξειδικεύει τους στρατηγικούς στόχους της ενωμένης Ευρώπης και του ΟΟΣΑ για την επαγγελματική εκπαίδευση και κατάρτιση που είναι ο πυλώνας της εκπαίδευσης. Επιδιώκει τη σύνδεση και άμεση κατηγοριοποίηση των δεξιοτήτων μέσα στα πλαίσια της καπιταλιστικής κοινωνίας που ζούμε. Ασχολείται όμως με τις πραγματικές ανάγκες; Τί ακριβώς επιδιώκετε με τη δημιουργία 60 διαφορετικών ΚΕΕΚ όπου θα συστεγάζονται επαγγελματικές σχολές κατάρτισης; Τί ακριβώς επιδιώκετε και με την εκτεταμένη συγχώνευση των ΕΠΑ.Λ. σε σχολεία μεγαθήρια όπου απρόσωπα οι καθηγητές θα διδάσκουν σε αυτά; Πώς ακριβώς θα ορίζεται ο διευθυντής αδιάβλητα αυτού του σχολείου μεγαθήριου, όπου δεν αποκλείεται με κάποιο τρόπο η βία; Ελλοχεύει υπαρκτός κίνδυνος να χαθούν ειδικότητες και οργανικές θέσεις καθηγητών. Το νομοσχέδιο μετονομάζει εν είδει νέας βάπτισης τα ΙΕΚ σε ΣΑΕΚ χωρίς να αλλάζει τίποτε άλλο στο καθεστώς τους. Όμως, η ουσία και η ποιότητα των παρεχόμενων υπηρεσιών εκπαίδευσης και κατάρτισης θα έπρεπε να απασχολεί περισσότερο και όχι οι τίτλοι.

Στο άρθρο 5 συγκεκριμένα, χρειάζεται διευκρίνιση για ποιο λόγο οι απόφοιτοι των ΣΑΕΚ θα φαίνονται να μπορούν να διοριστούν ως ΔΕ, αφού εξ αρχής τα υφιστάμενα ΙΕΚ μπαίνουν σε κάθε περίπτωση οι απόφοιτοι λυκείων ή ΕΠΑ.Λ., οπότε είχαν αυτό το προσόν, δηλαδή για διορισμό τους ως ΔΕ. Συνεπώς, στους αποφοίτους των ΣΑΕΚ δεν αποδίδονται πρόσθετα προσόντα. Οι απόφοιτοι παραμένουν με επαγγελματικά δικαιώματα Λυκείου. Αυτό έχει ως συνέπεια ότι δεν αποδίδονται κίνητρα στους μαθητευόμενους, ώστε να ακολουθήσουν αυτή τη μαθησιακή πορεία και να προτιμήσουν τεχνικά επαγγέλματα με συγκομιδή δεξιοτήτων. Οι φοιτητές θα παίρνουν το πτυχίο τους, λοιπόν, και ως απόφοιτοι θα πρέπει να δίνουν εκ νέου εξετάσεις στον ΕΟΠΠΕΠ για πιστοποίηση. Άρα, μηδενική η ισχύς του πτυχίου. Αυτό, όμως, δυστυχώς δεν έχει αλλάξει ούτε επί ΣΥΡΙΖΑ. Δυστυχώς πάλι το 60% των αποφοίτων εργάζεται σε αντικείμενα εντελώς άσχετα με αυτά που σπούδασε. Αυτό είναι ένα τεράστιο πρόβλημα για τη νεολαία μας.

Στο νομοσχέδιο υπάρχουν υποσχέσεις και ελπίδες για εργαστήρια και κονδύλια, αλλά φαίνεται καθαρά ότι δεν επαρκεί για κάτι τέτοιο η σημερινή χρηματοδότηση. Παρά τη μεγάλη προσπάθεια αλλαγής, το νομοσχέδιο δεν απαντά στις σημερινές ανάγκες σπουδαστών και μαθητών. Αντί για αναβάθμιση προβλέπει συνένωση απαρχαιωμένων, πλέον, κτιριακών δομών, πολλές από τις οποίες είναι απολύτως επικίνδυνες, όπως το ΔΙΕΚ του Πειραιά που ακούσαμε ότι πέφτουν σοβάδες, δεν υπάρχουν καθαρές τουαλέτες και υπάρχουν χρόνια προβλήματα και αντί για πιστοποίηση συνεχίζει την απαράδεκτη απαξίωση με την κατηγοριοποίηση, κάτι που δυστυχώς, έχουν πάθει και οι καλλιτεχνικές σχολές. Εμπεριέχει δεξιότητες με ημερομηνία λήξης. Αυτό, ακριβώς, προβλέπει και η εν γένει στρατηγική της Ευρωπαϊκής Ένωσης.

Ο βασικός στόχος μιας αστικής κυβέρνησης είναι οι νέες και οι νέοι να γίνουν μια καύσιμη ύλη για την κερδοφορία των ολίγων που, με τις επενδύσεις τους, θα αυξάνουν τα κέρδη τους αδιαφορώντας για τις ανάγκες των πολλών. Τα campus και τα ΣΑΕΚ δεν έχουν τη δυνατότητα να ικανοποιήσουν τα αιτήματα των νέων ανθρώπων κα αυτό μας προβληματίζει ιδιαίτερα. Αντί για ολοκληρωμένη εκπαίδευση, όπως απαιτείται, δίνονται ασαφείς δεξιότητες. Βλέπουμε στο άρθρο 7, επί παραδείγματι, ότι οι ΣΑΕΚ μπορούν να χρηματοδοτούνται από εθνικούς ή ενωσιακούς πόρους. Εφόσον, λοιπόν, οι ιδιωτικές ΣΑΕΚ θα επιχορηγούνται από το δημόσιο, πρέπει να εξειδικευτούν τα κριτήρια των επιδοτήσεων και ποιος φορέας θα ελέγχει τις σχετικές διαδικασίες.

Συμπερασματικά, το νομοσχέδιο επιβάλλει την οργάνωση των νέων ΣΑΕΚ με τη δομή που έως τώρα χρησιμοποιούνταν στα Δημόσια ΙΕΚ και προβλέπει και τη δυνατότητα επιχορήγησης αυτών από εθνικούς ή ενωσιακούς πόρους, ανεξαρτήτως εάν είναι ιδιωτικά ή δημόσια.

Ένας από τους λόγους είναι και αυτός που η σημερινή νεολαία, μαθητές, φοιτητές, εκπαιδευτικοί, διαδηλώνουν στους δρόμους, γιατί θεωρούν ότι παραγκωνίζονται στη λήψη των αποφάσεων, νιώθει θιγμένη η νεολαία και προδομένη. Γι’ αυτό και οι αγώνες της θα συνεχιστούν μέχρι να καταλάβουν οι λαμβάνοντες τις αποφάσεις ότι θα πρέπει να της δώσουν περισσότερη σημασία. Δεν είναι τυχαίο που σύσσωμη η αντιπολίτευση αλλά και οι φορείς ζητούν περισσότερο χρόνο διαβούλευσης, γιατί γίνονται όλα πολύ γρήγορα και δεν προλαμβάνονται έτσι οι αντιδράσεις επί των νομοσχεδίων. Οι φορείς πρέπει να έχουν περισσότερο χρόνο για να εισακούγονται και πριν έρθει το νομοσχέδιο να καλούνται όλοι και όχι επιλεκτικά. Δεν μπορεί να προτείνει και να μιλάει και να επιβάλλει σε πολλές περιπτώσεις ο ΣΕΒ και να μην εισακούγονται οι άμεσα θιγόμενοι και ενδιαφερόμενοι από αυτές τις μεταρρυθμίσεις.

Η Πλεύση Ελευθερίας, υπερασπιζόμενη το άρθρο 16 του Συντάγματος, θα δώσει μάχες δίπλα στους νέους ανθρώπους για την ουσιαστική αναβάθμιση της δημόσιας, καταρχάς, παιδείας και την ανάδειξή της, ώστε να έχει πρωταγωνιστικό ρόλο στην παιδεία μας και στη μόρφωση των νέων μας. Αφού, λοιπόν, αναβαθμιστεί η δημόσια παιδεία σε όλους τους τομείς, τότε μπορούμε να συζητήσουμε με περισσότερη κατανόηση τα προβλήματα της ιδιωτικής παιδείας και την αναβάθμιση της, ούτως ώστε να μην καρπώνονται οφέλη μόνο οι ολίγοι αλλά και το σύνολο των νέων ανθρώπων και να υπηρετήσει αυτή η ιδιωτική παιδεία, από κοινού με τη δημόσια παιδεία, τις θεμελιώδεις αξίες της εκπαίδευσης.

Πιστοί σε αυτό, θα υπερασπιστούμε τη θέση που πρέπει να έχει στην κοινωνία μας η καλλιτεχνική εκπαίδευση, η οποία μας καίει ως καλλιτέχνες και η οποία είναι πλήρως απαξιωμένη σήμερα, σε όλους τους τομείς. Επιτέλους, να εξετάσετε, κάτω από μία διαβούλευση, εάν πρέπει να φέρετε και πάλι την καλλιτεχνική εκπαίδευση στο Υπουργείο Παιδείας για να μπορέσετε να ασχοληθείτε πιο σοβαρά μαζί της και να αποσύρετε το περσινό απαράδεκτο Προεδρικό Διάταγμα που μας έφερε όλους τους καλλιτέχνες σε απόγνωση. Οι ουσιαστικοί λόγοι που έκαναν την αείμνηστη Μελίνα Μερκούρη να μεταφέρει την καλλιτεχνική εκπαίδευση από το Υπουργείο Παιδείας στο Υπουργείο Πολιτισμού, μπορεί πλέον να έχουν εκλείψει. Ας το εξετάσουμε και ας δημιουργήσουμε τις προϋποθέσεις για να γίνει πραγματικότητα αυτό που ζητούν με τους μεγάλους αγώνες τους όλοι οι καλλιτέχνες και το απέδειξαν με τις περσινές δράσεις τους, τις καταλήψεις τους, τις κινητοποιήσεις τους, στους οποίους πλήρως αλληλέγγυα είναι η Πλεύση Ελευθερίας.

Να γίνει πραγματικότητα, η ίδρυση της Ανώτατης Σχολής Παραστατικών Τεχνών, στα πλαίσια που λειτουργεί σήμερα κι η Ανώτατη Σχολή Καλών Τεχνών.

Θα επιφυλαχθούμε, για την Ολομέλεια, αφού δούμε τις βελτιώσεις που θα φέρετε στα επιμέρους άρθρα. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ, τον κ. Μπιμπίλα.

Και τώρα θα δώσω τον λόγο, στην κυρία Υφυπουργό.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε. Ευχαριστώ και για τη σημερινή συζήτηση.

Ξεκινάω από την Τροπολογία που κατατέθηκε από τον κ. Παραστατίδη, από την πλευρά του ΠΑΣΟΚ και άκουσα ήδη ότι υπάρχει σχετική αποδοχή- έχω ακούσει κι άλλους συναδέλφους οι οποίοι συμφωνούν – τουλάχιστον, επί της αρχής. Την εξετάζουμε και εμείς ήδη σοβαρά και θα το συζητήσουμε μέχρι αύριο. Αναφερθήκατε στους νόμους του ΠΑΣΟΚ. Ο ν. 3879/2010, δεν νομίζω ότι λειτούργησε τόσο καλά, για την τεχνική και επαγγελματική εκπαίδευση.

Τώρα, ως προς τα 114 εκατομμύρια, τα οποία θα δοθούν στον υλικοτεχνικό εξοπλισμό των Εργαστηριακών Κέντρων, αφορά όλα τα Εργαστηριακά Κέντρα και όχι τις 60 Δομές και έχει ξεκινήσει από τον Σεπτέμβριο, η διανομή. Είναι η μεγαλύτερη διανομή που έχει συμβεί μαζικά και θα ολοκληρωθεί μέχρι το τέλος της τετραετίας. Αλλά αφορά σε όλα τα Εργαστηριακά Κέντρα και όχι στις 60 Δομές.

Σε σχέση με την έκδοση Υπουργικών Αποφάσεων και τις Εξουσιοδοτικές, είναι από ποια πλευρά θα δει κανείς αυτή την διαδικασία. Λέτε ότι καθυστερούν οι Υπουργικές Αποφάσεις. Εμείς λέμε όμως ότι δεν μπορεί σε ένα νόμο, δεν μπορεί ένα νομοθετικό πλαίσιο να είναι τόσο υπέρ-ρυθμιστικό και a priori να ρυθμίζει πράγματα που στηρίζονται στα πραγματικά περιστατικά. Δεν μπορούμε να ξέρουμε από τώρα, τις λεπτομέρειες, πόσοι σπουδαστές θα υπάρχουν στο ένα ή στο άλλο Campus, ποιες ειδικότητες κ.λπ.. Γι’ αυτό είμαστε εδώ και το τόνισα και προχθές, στο τέλος της συνεδρίασης της ακρόασης των φορέων ότι, είμαστε εδώ, προκειμένου οι λεπτομέρειες στην κατάρτιση των Υπουργικών Αποφάσεων και των Κανονισμών, βάσει των οποίων ουσιαστικά θα λειτουργήσουν οι νέες δομές, να γίνουν σε μία πολύ στενή συνεργασία με τους ανθρώπους που τους αφορά, με τους ανθρώπους του πεδίου.

Τέλος, σε σχέση με το Πρόγραμμα «Μια Νέα Αρχή στα ΕΠΑ.Λ.», αναφερθήκατε στο ζήτημα και η κυρία Τζούφη, έχει αναφερθεί ιδιαιτέρως, στο ζήτημα της Επιτροπής αυτής, η οποία συστήθηκε. Η Επιτροπή αυτή, με το τέλος της κυβέρνησης ΣΥΡΙΖΑ, σταμάτησε τις διαδικασίες της ως τέτοια. Επανασυστήθηκε από την Υφυπουργό Παιδείας, κυρία Ζαχαράκη, λειτούργησε μέχρι τις 05/03/2020, γιατί μετά, λόγω πανδημίας, δεν υπήρξε περαιτέρω συνεδρίαση. Τώρα, ως προς το έργο, όμως, το έργο του προγράμματος «Μια Νέα Αρχή στα ΕΠΑ.Λ.», συνεχίζεται κανονικά και θα κατατεθεί στα πρακτικά, τόσο η αξιολόγηση από την Επιτελική Δομή ΕΣΠΑ που στο τέλος της Προγραμματικής Περιόδου κατατέθηκε και θα είναι στη διάθεση όλων, όσο και η απόφαση ένταξης, για τη νέα Προγραμματική Περίοδο που λειτουργεί κανονικά, που προχωράει κανονικά και είμαστε εδώ, για να πάρουμε τις καλές πρακτικές και τη γνώση, προκειμένου να βελτιώσουμε, σε ό,τι μπορούμε να επέμβουμε. Αναφέρομαι στο τεχνικό δελτίο και τη διαδικασία υλοποίησης. Ό,τι μπορούμε να βελτιώσουμε, σε μια καλύτερη κατεύθυνση. Νομίζω αυτά και τα υπόλοιπα αύριο. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ, την κυρία Υφυπουργό.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Θα ήθελα τον λόγο, για να συμπληρώσω την ομιλία μου.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει η κυρία Υφυπουργός. **ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Για την Ανώτατη Σχολή Παραστατικών Τεχνών είναι μια απόφαση η οποία έχει ληφθεί και έχουν προχωρήσει οι εργασίες της Επιτροπής. Το πόρισμα είναι έτοιμο και τώρα βρισκόμαστε στο δεύτερο μεγάλο ζήτημα της διαβάθμισης, οπότε θα ενημερωθείτε και για αυτό αναλυτικά για το πώς προχωρούν οι διαδικασίες αυτής της Επιτροπής.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ(Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Για τα σχολικά βιβλία, θα μας πείτε κάτι;

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Βεβαίως, αύριο. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των κομμάτων:

Ο Εισηγητής της Πλειοψηφίας, κ. **Εμμανουήλ Κόνσολας**, ψήφισε υπέρ.

Η Εισηγήτρια της Μειοψηφίας, κ. **κυρία Ουρανία (Ράνια) Θρασκιά,** ψήφισε κατά.

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. **Στέφανος Παραστατίδης**, ψήφισε κατά.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», **κ. Ιωάννης Δελής**,

ψήφισε κατά.

Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», **κυρία Σοφία –Χάιδω Ασημακοπούλου**, επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. **Χαράλαμπος Κατσιβαρδάς**, ψήφισε υπέρ.

Η Ειδική Αγορήτρια της Κ.Ο. «Νέα Αριστερά», κυρία **Μερόπη Τζούφη,** ψήφισε κατά.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. **Σπυρίδων Τσιρώνης**, ψήφισε κατά.

Ο Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. **Αδαμάντιος Καραναστάσης,** επιφυλάχθηκε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Στο σημείο αυτό, ερωτάται η Επιτροπή. Γίνονται δεκτά τα άρθρα 1 έως 39 του σχεδίου νόμου;

Τα άρθρα 1 έως 39 γίνονται δεκτά, ως έχουν, κατά πλειοψηφία.

Ερωτάται η Επιτροπή. Γίνεται δεκτό και το ακροτελεύτιο άρθρο;

Γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό και στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Παιδείας, Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Κακλαμάνης Νικήτας, Καλλιάνος Ιωάννης, Καπετάνος Χρήστος, Δερμεντζόπουλος Χρήστος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Στολτίδης Λεωνίδας, Ασημακοπούλου Σοφία Χάιδω, Μπούμπας Κωνσταντίνος, Κατσιβαρδάς Χαράλαμπος, Μανούσος Γεώργιος, Ηλιόπουλος Αθανάσιος (Νάσος), Αναγνωστοπούλου Αθανασία (Σία), Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

Τέλος και περί ώρα 12.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΧΡΗΣΤΟΣ ΚΕΛΛΑΣ**